text:
- མདུན་ངོས་སུ། »
- གསར་འཕྲིན། , ཚན་རིག་ཤེས་བྱ། »
- བོད་དགོན་ཁག་གི་གྲ་བཙུན་ཚོར་ལོ་ལྔའི་ཚན་རིག་སློབ་འཁྲིད་ཀྱི་ལས་འཆར་དབུ་འབྱེད་གནང་བ།
སྤེལ་མཁན། : tsenrig 3/01/2008
༡༽ དང་ ༢༽ ྋགོང་ས་མཆོག་དང་བོད་ཀྱི་དཔེ་མཛོད་འགན་འཛིན་དགེ་བཤེས་ལྷག་རྡོར་དང་ཨེ་མོ་རི་མཐོ་སློབ་ཀྱི་ཞལ་ངོ་པི་རི་ཐ་རཱམ་བཅས་ནས་ལོ་དང་པོའི་ཚན་རིག་སློབ་འཁྲིད་ཀྱི་ཕྱག་དེབ་གསར་པ་དབུ་འབྱེད་གནང་བཞིན་པ། ༣༽ བོད་གཞུང་བཀའ་ཁྲི་མཁས་དབང་ཟམ་གདོང་བློ་བཟང་བསྟན་འཛིན། ༤༽ ཨེ་མོ་རི་མཐོ་སློབ་ཀྱི་གཙོ་འཛིན་གཞོན་པ་གྷེ་རི་ཧོག ༥༽ ཨེ་མོ་རི་དང་བོད་ཀྱི་མཐུན་ཚོགས་ཀྱི་འགན་འཛིན་དགེ་བཤེས་བློ་བཟང་བསྟན་འཛིན། ༦༽ རྡ་ས་བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར།
གདན་ས་ཆེན་པོ་དཔལ་ལྡན་འབྲས་སྤུངས་བློ་གསལ་གླིང་གི་ཚོགས་ཁང་གསར་བཞེངས་ཀྱི་དབུ་འབྱེད་མཛད་སྒོའི་ཕྱི་དྲོར་ྋསྤྱི་ནོར་ྋགོང་ས་ྋསྐྱབས་མགོན་རིན་པོ་ཆེ་གཙོ་བཞུགས་ཐོག་རང་གཞུང་བཀའ་ཁྲི་ཟམ་གདོང་རིན་པོ་ཆེ་དང་། ཤར་བྱང་གི་ཆོས་རྗེ་རྣམ་པ། གདན་ས་ཁག་གི་མཁན་རིན་པོ་ཆེ་རྣམ་པ། ཨེ་མོ་རི་མཐོ་སློབ་ཀྱི་གཙོ་འཛིན་གཞོན་པ་དང་ཚན་རིག་མཁས་དབང་སློབ་དགེ་ཁག་ཅིག རྡ་ས་དཔེ་མཛོད་ཁང་གི་འགན་འཛིན་དང་བོད་གཞུང་གི་དབུ་ལས་དང་སེར་སྐྱ་ཕོ་མོ་ཁྲི་ཚོ་བརྒལ་བའི་འདུ་ཚོགས་སུ་ཨ་རིའི་ས་གནས་ཨེཊ་ལན་ཊར་ཡོད་པའི་ཨེ་མོ་རི་མཐོ་རིམ་སློབ་གཉེར་ཁང་དང་རྡ་ས་བོད་ཀྱི་དཔེ་མཛོད་ཁང་གཉིས་ཟུང་འབྲེལ་གྱིས་དགོན་སྡེ་ཁག་ལ་ཕན་པའི་ཚན་རིག་སློབ་འཁྲིད་དང་ལས་གཞི་གསར་པའི་དབུ་འབྱེད་ྋགོང་ས་མཆོག་ནས་མཛད།
དེའང་ཐོག་མར་ཨེ་མོ་རི་དང་བོད་ཀྱི་མཐུན་ཚོགས་ཀྱི་གཙོ་འཛིན་པ་དགེ་བཤེས་བློ་བཟང་བསྟན་འཛིན་མཆོག་ནས་ལས་འཆར་འདིའི་ཐོག་མའི་བྱུང་རིམ་དང་། ལྷག་པར་ྋགོང་ས་མཆོག་གི་ཐུགས་རྗེ་དང་ཨེ་མོ་རི་དགེ་ལས་ནས་ཤེས་དཔལ་གཉིས་ཀའི་མཐུན་རྐྱེན་རྒྱབ་སྐྱོར་བསྩལ་བ་བཅས་ཀྱི་ཐོག་ནས་ལས་འཆར་དེ་མ་འོངས་པར་རྒྱུན་འཁྱོངས་ལམ་ལྷོངས་ཡོང་རྒྱུའི་རེ་བ་ཡོད་ཅེས་གསུངས།
ཨེ་མོ་རི་ནས་ཆེད་མངགས་ད་རེས་ཚན་རིག་གི་ལས་འཆར་དབུ་འབྱེད་དུ་ཕེབས་པའི་ནང་ཨེ་མོ་རི་གཙུག་སློབ་གྲ་ཆེན་མོའི་གཙོ་འཛིན་གཞོན་པ་གྷེ་རི་ཧོག་མཆོག་དང་མཐོ་སློབ་ཀྱི་ཞལ་ངོ་[Dean] པི་རི་ཐ་རཱམ་དང་གཞན་ཡང་ཚན་རིག་མཁས་དབང་འགའ་ཞིག་ཕེབས་ཡོད། དེའང་གཙོ་འཛིན་གཞོན་པས་ཐོག་མར་ཨེ་མོ་རི་དགེ་ལས་སློབ་ཕྲུག་ཁྱོན་བསྡོམས་ ༡༡༠༠༠ དགེ་རྒན་ ༢༥༠༠ དང་ལས་བྱེད་པ་ ༡༨༠༠༠ གི་ཚབ་བྱས་ཏེ་དེ་རིང་གི་ས་གནས་ཁྱད་པར་ཅན་དང་དུས་བཟང་འདིར་མཉམ་འཛོམས་བྱུང་བའི་སེར་སྐྱ་ཕོ་མོ་ཚང་མར་འཚམས་འདྲི་ཞུ་རྒྱུའི་གོ་སྐབས་བྱུང་བར་ཁོ་བར་དགའ་ཚོར་ཆེན་པོ་བྱུང་བ་དང་། ཨེ་མོ་རི་ནི་ ༡༨༣༦ ལོར་ཡི་ཤུའི་ནང་ཚན་མེ་ཐོ་ཌི་སི་ཞེས་པའི་ཆོས་མི་རྣམས་ཀྱིས་བཙུགས་པ་ཞིག་དང་འབྲས་སྤུངས་བློ་གསལ་གླིང་ལ་ལྟོས་ཏེ་ཧ་ཅང་གཞོན་ནུའི་སྐབས་ཤིག་ཡིན། འོན་ཀྱང་དེ་འདྲའི་ཤེས་ཡོན་ལྟེ་གནས་གཉིས་མཉམ་འཛོམས་བྱུང་བ་ནི་ངས་ལས་བསྐལ་ཞིག་ལ་ཡིད་ཆེས་བྱེད་ཀྱི་ཡོད། ཁོང་ནས་མུ་མཐུད་ཨེ་མོ་རི་དང་བོད་ཀྱི་མཐུན་ཚོགས་ཀྱི་ས་བོན་དེ་ཐོག་མར་དགེ་བཤེས་བློ་བཟང་བསྟན་འཛིན་དང་ད་ལྟ་ཨེ་མོ་རི་མཐོ་སློབ་ཀྱི་ཞལ་ངོ་[Dean] གྲིན་རོ་བྷཊ་པོལ་གཉིས་དབར་བྱུང་བའི་སྒེར་གྱི་གྲོས་མོལ་ཞིག་གི་སྐབས་ས་བོན་བཏབ་པ་ཞིག་ཡིན་ཞིང་དེ་ད་ཆ་གཞི་རྒྱ་ཆེ་བའི་མཐུན་ཚོགས་ཤིག་ཡིན་ཞིང་ད་ལྟ་མུ་མཐུད་འཚར་སྐྱེད་བྱེད་བཞིན་པ་ཞིག་ཀྱང་ཡིན། མཐུན་ཚོགས་འདིེའི་བརྒྱུད་ནས་འདས་པའི་ལོ་ངོ་ལྔ་ཙམ་གྱི་ནང་བྱེད་སྒོ་སྣ་མིན་ཞིག་སྤེལ་བ་ལས་བོད་ཀྱི་ནང་ཆོས་དང་སྨན་རྩིས་ཀྱི་མཁས་དབང་ཨེ་མོ་རིར་གདན་ཞུ་དང་། ཨེ་མོ་རི་ནང་དུ་བོད་ཀྱི་དུས་སྟོན་སྲུང་བརྩི་བྱེད་པ་དང་། ད་དུང་མཐོ་སློབ་འདིའི་སློབ་ཕྲུག་མི་ཉུང་བ་ཞིག་ལོ་ལྟར་རྒྱ་གར་རྡ་རམ་ས་ལའི་ཉེ་འདབས་ཀྱི་སཱ་ར་མཐོ་སློབ་ཏུ་བོད་ཀྱི་སྐད་ཡིག་དང་། ནང་ཆོས། རིག་གཞུང་། གོམས་སྲོལ་སོགས་ཀྱི་ཐད་ཉམས་ཞིབ་དང་སློབ་སྦྱོང་ཆེད་ཡོང་གི་ཡོད། ཉེ་དུས་ ༢༠༠༧ ལོ་ནས་བཟུང་བོད་ཀྱི་དགོན་སྡེ་ཁག་ནང་ཚན་རིག་སློབ་འཁྲིད་ཀྱི་ལས་འཆར་ཞིག་བོད་དང་ཨེ་མོ་རི་མཐུན་ཚོགས་བརྒྱུད་ནས་བོད་ཀྱི་དཔེ་མཛོད་ཁང་དང་ཨེ་མོ་རི་མཐོ་སློབ་ཟུང་འབྲེལ་གྱིས་ལས་འཆར་ཞིག་དབུ་བཙུགས་ཤིང་། ང་ཚོའི་ཡིད་ཆེས་ལ་གཟུགས་ཅན་འཇིག་རྟེན་གྱི་ཡ་མཚན་པའི་གནད་རྣམས་ཁ་ཕྱེ་བར་དོན་འབྲས་ཅན་གྱི་ནུབ་ཕྱོགས་ཚན་རིག་གི་སྲོལ་རྒྱུན་ལས་ཁྱེད་རྣམ་པར་འབུལ་རྒྱུའི་ཆོས་ཤིག་ཡོད་པར་ཡིད་ཆེས་ཡོད་ལ། དེ་བཞིན་ཁྱེད་རྣམས་ཀྱི་ནང་སེམས་ཀྱི་འཇིག་རྟེན་སྐོར་གྱི་སྲོལ་རྒྱུན་བཟང་པོ་ལས་ང་ཚོས་སྦྱོང་དགོས་པ་མང་དག་ཅིག་ཡོད་པའང་ང་ཚོས་ཤེས་ཀྱི་ཡོད། དེ་ལྟར་ལས་འཆར་ཇི་འདྲ་ཞིག་སྤེལ་རུང་ང་ཚོའི་ཤེས་ཡོན་བརྗེ་རེས་ཙམ་ཞིག་ཏུ་མིན་པར་སེམས་དང་སྙིང་གཉིས་ཀར་བསྒྱུར་བཅོས་ཐུབ་པའི་རེ་བ་ཞུ་ཡི་ཡོད་བཅས་གསུངས་སོང་།
དེ་རྗེས་བོད་གཞུང་བཀའ་ཁྲི་མཁས་དབང་ཟམ་གདོང་རིན་པོ་ཆེ་མཆོག་ནས་ལས་འཆར་དེའི་དགོས་གལ་དང་དེར་བོད་གཞུང་ཆོས་རིགས་དང་ཤེས་རིག་ལས་ཁུངས་ངོས་ནས་གང་ཅིའི་རྒྱབ་སྐྱོར་ཡོད་པར་གསུངས། ལྷག་པར་དུ་བཀའ་ཁྲི་མཆོག་ནས་ད་རེས་མཛད་སྒོར་བཅར་དོན་དེ་ད་ལྟའི་ལས་འཆར་འདི་བཞིན་བོད་གཞུང་གི་ཤེས་ཡོན་སྲིད་བྱུས་དང་འབྲེལ་བ་ཡོད་པ་ཞིག་དང་། རང་ཉིད་བོད་ཀྱི་དཔེ་མཛོད་ཁང་གི་འགན་འཛིན་ལྷན་ཚོགས་ཀྱི་ཆོགས་གཞོན་ཡིན་པའི་རྒྱུ་མཚན་ནས་འདིར་ཕེབས་ལུགས་གསུངས། ཁོང་ནས་རང་ཉིད་ནི་དེང་རབས་དང་དེང་རབས་ཀྱི་ཚན་རིག་དང་དེ་ལས་བྱུང་བའི་ཆོ་འཕྲུལ་ལ་གུས་བརྩི་མི་བྱེད་མཁན་ཞིག་ཡིན་པ་དང་། ཚན་རིག་གིས་འཇིག་རྟེན་ནང་གནམ་ས་ཁ་ལོ་སྒྱུར་བ་ལྟ་བུའི་འགྱུར་བ་ཆེན་པོ་ཞིག་བྱུང་བ་ལ་བརྟེན་ནས་དེང་སང་སྣོད་བཅུད་ལ་བཅོས་ཉེས་གོད་ཆག་ཆེན་པོ་བཏང་བར་མ་ཟད་ནུབ་ཕྱོགས་སུ་དེ་སྔ་ཆོས་ལུགས་ལས་སྤེལ་བའི་རྨོངས་དད་རྣམས་བསལ་རྒྱུའི་ཚབ་ཏུ་རྨོངས་དད་གསར་པ་ཞིག་བཟོས་པ་དང་། ལར་ནས་ནང་པ་སངས་རྒྱས་པའི་ཆོས་ཀྱི་བྱམས་བརྩེའི་ས་བོན་ཞིག་གལ་ཏེ་ཚན་རིག་པ་དེ་དག་གི་ནང་འཇུག་ཏེ་ཆོས་ཚན་མཉམ་རུབ་ཀྱི་ལངས་ཕྱོགས་གསར་པ་ཞིག་བསྐྲུན་ཐུབ་ཚེ་འཇིག་རྟེན་གྱི་སྐྱེ་འགྲོ་ཡོངས་ལ་ཞབས་འདེགས་ཆེན་པོ་སྒྲུབ་ཐུབ་པའི་རེ་བ་ཡོད་ཅེས་མཇུག་བསྡོམས་གནང་སོང་།
མཐར་ྋསྤྱི་ནོར་ྋགོང་ས་སྐྱབས་མགོན་རིན་པོ་ཆེས་ཚན་རིག་གི་སློབ་འཁྲིད་དང་མ་འོངས་པར་ཚན་རིག་དང་འབྲེལ་གཏུག་བྱ་རྒྱུ་དེ་གང་ཟག་སྒེར་གཅིག་གཉིས་ཙམ་ཅིག་མིན་པར། སྒྲིག་འཛུགས་ཀྱི་ངོས་ནས་དེ་ལྟར་འཇུག་སྐྱོང་ཐུབ་ཚེ་ཕན་རླབས་ཆེ་བ་ཡོང་རྒྱུ་ཡིན་པ་དང་། ལྷག་པར་ད་རེས་ཨེ་མོ་རི་གཙུག་ལག་སློབ་གཉེར་ཁང་དང་བོད་ཀྱི་དཔེ་མཛོད་ཁང་གཉིས་ཟུང་འབྲེལ་གྱིས་དུས་ཐུང་ངུ་ཞིག་གི་ནང་ཚན་རིག་གི་སློབ་དེབ་འདི་ལྟབུ་་ཞིག་ཕྱོགས་བསྒྲིགས་ཐུབ་པ་དང་ཚོགས་པ་གཉིས་ཀྱི་འབྲེལ་བ་ལས་ཚན་རིག་སློབ་སྦྱོང་གི་ལས་གཞི་དེ་གཞི་རྒྱ་ཆེ་བ་དང་ཕན་རླབས་ཆེ་བ་འོང་བའི་རེ་བ་དང་ད་བར་ཕྱག་ལས་གནང་བར་དགའ་ཚོར་ལྷག་པར་བྱུང་བ་གསུངས།
ད་དུང་དངོས་གཞི་མཛད་སྒོ་གྲུབ་རྗེས་ཉིན་གསུམ་གྱི་རིང་འབྲས་སྤུངས་བློ་གསལ་གླིང་གི་ཆོས་རའི་ནང་དགེ་འདུན་སྟོང་ཚོ་བརྒལ་བའི་འདུ་འཛོམས་སུ་ཚན་རིག་ཚན་པ་སོ་སོའི་མཁས་དབང་རྣམས་ནས་གཏམ་བཤད་དང་དོགས་དྲིས་སོགས་ཟབ་རྒྱས་གནང་། །昞expndtw0 སྐབས་འདིར་ྋསྤྱི་ནོར་ྋགོང་ས་སྐྱབས་མགོན་རིན་པོ་ཆེ་དང་བཀའ་ཁྲི་ཟམ་གདོང་རིན་པོ་ཆེ་གཉིས་ནས་བརྩལ་བའི་བཀའ་སློབ་ཆ་ཚང་འདིར་བཀོད་ཡོད།


c: text/html

text:
རིག་པའི་དེད་དཔོན་ཞིག་གི་མི་ཚེའི་འགྲུལ་བཞུད། དགེ་རྒན་ཆེན་མོ་གོ་ཤུལ་གྲགས་པ་འབྱུང་གནས་མཆོག་གི་གནས་ཚུལ་ཆེད་བཀོད།
ཀྲུང་དབྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་གོ་ཤུལ་གྲགས་པ་འབྱུང་གནས་མཆོག་ནི1955ལོའི་ཟླ་བ9པར་མཚོ་སྔོན་ཞིང་ཆེན་ཡུལ་ཤུལ་བོད་རིགས་རང་སྐྱོང་ཁུལ་ཁྲི་འདུ་རྫོང་ཁོངས་སུ་ཁྱིམ་ཚང་དཀྱུས་མ་ཞིག་ཏུ་འཁྲུངས། ཆུང་དུས་ནས་བཟུང་ཕ་མ་དང་བླ་མ་དམ་པ་རྣམས་ཀྱིས་བྱམས་བརྩེའི་བཀའ་དྲིན་ལ་བརྟེན་ཏེ་སློབ་གྲྭར་འགྲིམས་ནས་རིག་པའི་གནས་ལ་སྦྱངས་བརྩོན་གནང་བའི་སྐལ་བ་ལྡན། 1968ལོ་ནས་བཟུང་ཕ་ཡུལ་སྒ་ཡུལ་མཆོད་རྟེན་དཀར་པོའི་གོང་རོལ་ན་ཡོད་པའི་གྲོང་སྡེ་བརྒྱད(སྐུ་ལམ་གྲོང་ཚོ། མོ་དགུ་གྲོང་ཚོ། གོ་བོ་གྲོང་ཚོ། ཟམ་སོ་གྲོང་ཚོ། མཁར་ནག་གྲོང་ཚོ། སྤྲེལ་གུ་གྲོང་ཚོ། སྦས་གུ་གྲོང་ཚོ།)ཀྱི་དམངས་གཉེར་སློབ་གྲྭར་འགྲིམས་ཏེ་ཨ་རྟོགས་བཀྲ་ཤིས་དགོན་པའི་མཆོད་དཔོན་རྒྱ་སྒོ་བཀྲ་ཤིས་ཀྱི་སྐུ་མདུན་ནས་བོད་ཡིག་དབྱངས་གསལ་ངོས་འཛིན་དང་ཡི་གེ་སྦྱོར་ཀློག་སོགས་ལ་སྦྱངས་ནས་རིག་པའི་སྒོ་མོ་ཕྱེས། སློབ་དཔོན་གང་དེས་ཁོང་ལ་ཀློག་གི་གདམས་པ་ཁྱད་པར་ཅན་ཞིག་ཡོད་པ་དེང་སྐབས་ཀྱང་དྲན་པའི་ངོས་སུ་གསལ་པོར་འདུག་གསུངས། སློབ་དཔོན་རྒྱ་སྒོ་བཀྲ་ཤིས་ཞལ་སྔ་ནས་ཡི་གེའི་ཀློག་ཐབས་ཁྲིད་པའི་ཐུན་མིན་གྱི་ཁྱད་ཆོས་ཏེ། ཐོག་མར་སྔོན་རྗེས་མིང་གསུམ་དང་དབྱངས་ཡིག་འདོགས་ཅན་སོགས་ནི་ཡི་གེ་སྦྱོར་ཀློག་གི་གོ་རིམ་དང་པོ་ཡིན་ལ། དེ་ལ་འབྲུ་འདེད་ཅེས་བྱ། དེ་ཉིད་ལ་ཁ་བྱང་མིག་བྱང་མ་ཐོན་པའི་བར་དུ་ཡང་ནས་ཡང་དུ་བཀླག་དགོས། དེ་ནས་ཚེག་འདེད་དང་། དེ་ནས་བསྡོམས་འདེད་དང་། དེ་ནས་དཔེ་ཆ་བློར་འཛིན་གྱི་འགོ་ཚུགས་པ་ཡིན་ཞེས་དེ་ལྟར་གདམས་པ་དེ་ཕྱིར་དྲན་བྱས་ཤིང། གདམས་པ་དེ་ཁོང་གིས་མི་ཚེ་གང་བོའི་སློབ་གསོའི་འགྲུད་བཞུད་ཁྲོད་ནམ་ཡང་མ་དོར་བར་རྒྱུན་འཛིན་བྱས་པ་ཡིན་ཞེས་གསུངས།
1970ལོར། ཁྲི་འདུ་རྫོང་གི་སློབ་ཆུང་དུ་དགེ་རྒན་ཟབ་སྦྱོང་འཛིན་གྲྭ་ཞིག་གཉེར་པར་དེའི་ནང་ཞུགས་ནས་ལོ་གཅིག་ལྷག་གི་རིང་ལ་དགེ་རྒན་ངག་དཔལ་དང་ཇོ་སྐྱབས། འཆི་མེད། འཇམ་དབྱངས་བསམ་འཕེལ། ཡིད་དགའ་སོགས་ལ་བསྟེན་ནས་བོད་རྒྱ་རྩིས་རིག་སོགས་ལ་སྦྱངས་པ་མཛད། 1971ལོར་ཡུལ་ཤུལ་བོད་རིགས་རང་སྐྱོང་ཁུལ་གྱི་དགེ་རྒན་སློབ་གྲྭར་ཞུགས་ནས་དགེ་རྒན་དམ་པ་ངག་དབང་ཕུན་ཚོགས་དང་ཚུལ་ཁྲིམས་དཔལ་ལྡན། དགེ་ལྡན། ཀྲང་ཀྲི་ཀའོ།(张志高) ཐེན་ཏའེ་ཧོང(田德洪)སོགས་ལ་བསྟེན་ནས་དམའ་རིམ་དང་མཐོ་རིམ་སྟེ་ཁྱོན་བསྡོམས་དུས་ཡུན་ལོ་ངོ་དྲུག་ལ་རྒྱ་བོད་རྩིས་རིག་བཅས་ཀྱི་བསླབ་བྱ་རྣམས་ལ་སློབ་གཉེར་གནང་། 1976ལོའི་ཟླ་བ7པར་སློབ་མཐར་ཕྱིན་རྗེས་སློབ་གྲྭ་དེ་གར་དགེ་རྒན་གྱི་ཕྱག་ལས་གནང་། ཁོང་གཞོན་ནུའི་དུས་ནས་བཟུང་བོད་ཀྱི་རིག་གནས་ལ་དུངས་པ་དང་བརྩོན་སེམས་ཆེ་བས། ལེ་ལོ་དང་རྣམ་གཡེང་སྤངས་ཏེ་ལས་ཀའི་བར་གསེང་དུ་དགེ་རྒན་དཔལ་བཀྲ། སྐྱུ་ར་བསམ་གཏན་རྣམ་རྒྱལ། ཆོས་རྗེ་རིན་པོ་ཆེ། གྲུབ་མཆོག་རིན་པོ་ཆེ། སྐྱེ་རྒུ་དགོན་པའི་མཁན་པོ་བློ་གྲོས་སེངྒེ། ལྷ་རྗེ་པ་སངས། ཀརྨ་ཐུབ་བསྟན། དབྱར་གནས་མཁན་པོ་ཨ་ཞང་རབ་འཕེལ། ཀརྨ་དགེས་པ་སོགས་ལ་བསྟེན་ནས་བོད་ཀྱི་རྒྱལ་རབས་ལོ་རྒྱུས་དང་ནང་དོན་རིག་པ། སྒྲ་རིག་པ། གསོ་བ་རིག་པ། བརྡ་སྤྲོད་རིག་གནས། གཟུངས་སྔགས་སོགས་ལ་སྦྱངས་པ་དཔྱིས་ཕྱིན་པ་གནང་།
1981ལོ་ནས1985ལོའི་བར་དུ་མཚོ་སྔོན་མི་རིགས་སློབ་གྲྭ་ཆེན་མོའི་གྲངས་ཉུང་མི་རིགས་ཀྱི་སྐད་ཡིག་ཚན་ཁག་ཏུ་ཞུགས་ནས་དགེ་རྒན་ཆེན་མོ་བདེ་མཆོག་དང་ཀླུ་རྒྱལ་འབུམ། སངས་རྒྱས་རིན་ཆེན། སངས་རྒྱས། གུ་རུ་རྒྱལ། བོན་པོ། གོ་ཏིག་ཡོན། ཝིན་ཚོང་ཀྲི། ལིས་ཙོང་ཧྭ། ཆོས་མོ་མཚོ་། ཝང་ཆིན་ཧྲན། ཆི་ཧྲོན་ལེའེ། གཞན་བོད་ཀྱི་མཁས་པ་ཆེན་པོ་ཨ་ལགས་ཤར་གདོང་ཚང་། ཨ་ལགས་རྡོར་སྐུ་སོགས་དགེ་རྒན་རྣམས་ཀྱི་ཞབས་པད་ལ་གཏུགས་ཏེ་བོད་ཀྱི་རིག་གནས་སྤྱི་དང་རྒྱ་ཡིག་གི་རིག་གཞུང་བཅས་ལ་སྦྱངས་པ་གནང་ནས་སློབ་ཆེན་དངོས་གཞིའི་སློབ་རམས་པའི་ཡོན་གནས་བླངས།
1985ལོར། ནུབ་བྱང་མི་རིགས་སློབ་གྲྭ་ཆེན་མོའི་སྐད་ཡིག་སྡེ་ཁག་ཏུ་བོད་ཀྱི་ཡིག་རྙིང་ཆེད་ལས་གཙོར་བྱས་ཏེ། མཁས་པ་ཆེན་པོ་ཨ་ཁུ་བསམ་འགྲུབ་རྒྱ་མཚོ་དང་། ཨ་ལགས་ཤར་གདོང་ཚང་། ཨ་ལགས་དོར་ཞི། འཇལ་དཔལ་ཕུན་ཚོགས། ཨ་ཁུ་ཆོས་དར། དགེ་རྒན་ཆེན་མོ་དཀོན་མཆོག་ཚེ་བརྟན། མཁས་པའི་དབང་པོ་དམུ་དགེ་བསམ་གཏན་མཆོག་སོགས་མཁས་པ་དམ་པ་རྣམས་ཀྱི་མདུན་སར་སྒྲ་ཚད་རྩིས་གསུམ་དང་། བོད་ཀྱི་ཡིག་རྙིང་། སྙན་ངག རྩོམ་རིག བརྡ་སྤྲོད་སོགས་ལ་སློབ་གཉེར་གནང་།
1988ལོར་རབ་འབྱམས་ཞིབ་འཇུག་སློབ་མའི་སློབ་གཉེར་མཇུག་རྫོགས་རྗེས་པེ་ཅིན་དུ་ཕེབས་ཏེ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་སློབ་གླིང་དུ་དགེ་རྒན་གྱི་ཕྱག་ལས་གནང་མགོ་བརྩམས། ཀྲུང་དབྱང་མི་རིགས་སློབ་ཆེན་དུ་ཤེས་རམས་པ་དང་འབུམ་རམས་ཞིབ་འཇུག་སློབ་མ། རམས་འབྱམས་ཞིབ་འཇུག་སློབ་མ་སོགས་ལ་སྔ་ཕྱིར་བོད་ཀྱི་བརྡ་སྤྲོད། ཏུན་ཧོང་ཡིག་རྙིང་། གནའ་རབས་རྩོམ་རིག མངོན་བརྗོད། སྒྲ་རིག་པ། རྣམ་ཐར་རྩོམ་རིག བོད་ཀྱི་ལོ་རྒྱུས། ཚད་མ་རིག་པ། གྲུབ་མཐའ་སོགས་རིག་ཚན་བཅོ་བརྒྱད་ལྷག་སློབ་ཁྲིད་གནང་།
2000ལོར་རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་དགུ་པར་གདན་ཞུ་གནང་སྟེ《བོད་ཡིག་གི་ལྡོག་ཚིག་ལ་དཔྱད་པ།》ཞེས་པའི་དཔྱད་རྩོམ་ཚོགས་ཐོག་ཏུ་སྒྲོག་སྦྱང་གནང་། དེ་མ་ཟད་དཔྱད་རྩོམ་དེ་རྒྱལ་སྤྱིའི་བོད་རིག་པའི་དཔྱད་རྩོམ་ཕྱོགས་སྒྲིག་ཏུ་ཚུད་པ་དང2002ལོར་པར་དུ་བསྐྲུན།
ཁོང་གིས་སློབ་ཁྲིད་ཀྱི་ཞོར་དུ་རིག་གཞུང་ཞིབ་འཇུག་གི་ལས་ཀ་མ་ལྷོད་པར་ད་ལྟའི་བར་དུ་དཔྱད་རྩོམ་ཉི་ཤུ་ལྷག་དང་། 《རྩོམ་ལུས་ཞིབ་འཇུག་དབྱངས་ཅན་ཞལ་ལུང་།》《གངས་ཅན་མཁས་དབང་རིམ་བྱོན་གྱི་རྣམ་ཐར།》(རྩོམ་སྒྲིག)《རྩོམ་ལུས་རྣམ་བཤད།》《དེང་རབས་བོད་ཀྱི་སྐད་ཡིག་དང་རྩོམ་རིག་ཞིབ་འཇུག》(རྩོམ་སྒྲིག)《བོད་བཙན་པོའི་སྐབས་ཀྱི་གནའ་རྩོམ་གཅེས་བཏུས་སློབ་དེབ།》《སློབ་གྲྭ་ཆེན་མོའི་བོད་ཡིག་སློབ་དེབ་ཤར་གངས་རི་མ།》《གནའ་རྩོམ་གཅེས་བཏུས་སློབ་དེབ་གསར་མ་གཞོན་ནུའི་ལང་ཚོ།》《བོད་ཀྱི་ཡི་གེའི་རྣམ་བཤད།》སོགས་བརྩམས་ཆོས་དུ་མ་བརྩམས། བརྩམས་ཆོས་དེ་དག་ཀྱང་ཁོང་གིས་གསུངས་པ་བཞིན་བོད་ཀྱི་རིག་གཞུང་ལ་དུངས་པ་དང་བོད་ཀྱི་རིག་གནས་རྒྱུན་འཛིན་བྱེད་པའི་འགན་འཁྲི་ལས་བྱུང་བ་ཡིན་པས། ཁོང་གིས་དུས་དང་རྣམ་པ་ཀུན་ཏུ་སྔོན་བྱོན་མཁས་པའི་དབང་པོར་ཁྱད་གསོད་དང་གྲོགས་ན་ཟླའི་ཁྲོད་ནས་ངོ་མི་གནོང་བ་ཙམ་བྱེད་པ། ཕྱི་རབས་རྒྱུད་འཛིན་པར་འཕྱ་སྨོད་མི་བྱེད་པ་བཅས་བསམ་བློའི་ལངས་ཕྱོགས་དང་རྩ་དོན་དུ་བཟུང་ནས་རིག་གཞུང་ཞིབ་འཇུག་གི་ལས་ལ་འཇུག་བཞིན་ཡོད་པར་གསུངས།
ལྷག་པར་དུ《བོད་ཀྱི་ཡི་གེའི་རྣམ་བཤད།》ནི་ཁོང་གིས་མི་ལོ་བཅུ་བཞིའི་རིང་རྩོམ་སྒྲིག་མཛད་པ་ཞིག་ཡིན་ལ། ཚོགས་གསུམ་ལས་བོད་ཀྱི་ཡི་གེའི་ཚོགས་ལ་ཡི་གེའི་སྡེབ་སྦྱོར་རིག་པའི་གཞུང་ལུགས་ལྟར་ཚེག་ཁྱིམ་ཆིག་ཁྲི་བརྒྱད་སྟོང་ལྔ་བརྒྱ་སུམ་ཅུ་སོ་གཅིག་གི་གྲངས་ཀ་རྩིས་བླངས་ཤིང་ཡིག་འབྲུ་རེ་རེ་བཞིན་ཞིབ་གསལ་དག་གསུམ་གྱིས་ཞིབ་འཇུག་དང་། ཡིག་ཆའི་ལུང་ཁུངས་བཙལ་ནས་བཀོད་ཡོད་པས་བོད་ཡིག་གི་ཡི་གེའི་སྐོར་གྱི་ཞིབ་འཇུག་གི་གླེགས་བམ་ཆེན་པོ་ཞིག་ཡིན་ནོ། །
ཁོང་གིས་ད་ལྟ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་དགེ་རྒན་ཆེན་མོ་དང་འབུམ་རམས་ཞིབ་འཇུག་སློབ་མའི་མཛུབ་སྟོན་དགེ་རྒན། རབ་འབྱམས་ཞིབ་འཇུག་སློབ་མའི་དགེ་རྒན་གྱི་འགན་བཞེས་ཡོད་པར་མ་ཟད། མི་རིགས་དཔེ་སྐྲུན་ཁང་གི་གདན་ཞུའི་རྩོམ་སྒྲིག་པ་དང་ཡུལ་ཤུལ་བོད་རིགས་རང་སྐྱོང་ཁུལ་ལག་རྩལ་སློབ་གྲྭའི་གདན་ཞུའི་དགེ་རྒན། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་གདན་ཞུའི་དགེ་རྒན། ཡུལ་ཤུལ་གྲོང་ཁྱེར་རྩོམ་རིག་ལྷན་ཚོགས་ཀྱི་ཁོངས་མི་བཅས་ཀྱི་འགན་གཅིག་ལྕོགས་བཞེས་ཀྱིན་ཡོད།
མདོར་ན་དགེ་རྒན་ཁོང་ཉིད1976ལོར་ལས་གནས་སུ་ཞུགས་པ་ནས་བཟུང་ད་ལྟའི་བར་དུ་ལོ་ངོ་བཞི་བཅུའི་རིང་ལ་ཡོད་ཚད་སློབ་གསོ་དང་བོད་ཀྱི་རིག་གནས་ཞིབ་འཇུག་གི་ལས་ལ་བསྟིམས་ཤིང། ཁོང་གིས་སྔ་ཕྱིར་དངོས་གཞིའི་སློབ་མ་དང་། ཞིབ་འཇུག་སློབ་མ་བསྐྱངས་པ་དང་(2001ལོ་ནས་བཟུང་ར་འབྱམས་ཞིབ་འཇུག་སློབ་མ་བསྡུ་འགོ་བརྩམས།) 2012ལོ་ནས་བཟུང་འབུམ་རམས་ཞིབ་འཇུག་སློབ་མ་སྐྱོང་འགོ་ཚུགས་ཏེ་སློབ་གསོའི་གྲུབ་འབྲས་གཡུར་དུ་ཟ་བ་བླངས།
མཇུག་མཐར་དགེ་རྒན་གོ་ཤུལ་མཆོག་ལ་ཁོང་གིས་བོད་ཀྱི་སློབ་གསོ་དང་རིག་གཞུང་ཞིབ་འཇུག་ལ་ལྷོད་མེད་རྒྱུན་ཆགས་གནང་དགོས་པའི་དམིགས་ཡུལ་ཅི་ཡིན་གྱི་བཀའ་འདྲི་ཞུས་པར། ཁོང་གིས་གསུངས་དོན། རང་གི་ཡོན་ཏན་གྱི་ཡོང་ཁུངས་གསུམ་ཡོད་དེ། དེ་ནི་སློབ་གྲྭ་རིམ་པ་ནས་དགེ་རྒན་བཀའ་དྲིན་ཅན་རྣམས་ལས་བརྒྱུད་པའི་ཡོན་ཏན་དང་བསླབ་བྱ་དང་། གཞན་པེ་ཅིན་གྲོང་ཁྱེར་ནས་མཐོ་རིམ་ནང་བསྟན་སློབ་གླིང་གི་མཁན་པོ་དགེ་བའི་བཤེས་གཉེན་ཤིང་བཟའ་སྐལ་བཟང་དང་མཁན་པོ་ཚེ་རྣམ། མཁན་པོ་ཟླ་གྲགས། མཁན་པོ་ཕུན་ཚོགས་རྣམ་རྒྱལ། གཟན་དཀར་རིན་པོ་ཆེ་གཙོས་པའི་བླ་མ་དམ་པ་རྣམས་ལ་བཀའ་འདྲི་ཞུས་པ་ལས་ཐོབ་པའི་ཤེས་བྱ། ལྷག་པར་རང་ཉིད་ཀྱིས་དུས་རྒྱུན་གྱི་དཔེ་ཀློག་གོ་རིམ་ཁྲོད་ཐོབ་པའི་ཤེས་བྱ་བཅས་ཡིན་ཞིང་། ཤེས་བྱ་དེ་དག་ནམ་ཡང་བོད་ཀྱི་བློ་གསལ་གཞོན་ནུའི་ཚོགས་ལ་བསླབས་ནས་མི་རབས་ཕྱི་མར་བརྒྱུད་ཐུབ་པར་རེ་བ་ཡིན་ཞེས་གསུངས། དེ་བས་སློབ་མའི་ཚོགས་ལའང་ཁོང་གིས་ནམ་ཡང་རྗེ་རིན་པོ་ཆེ་ཡི་ལེགས་བཤད་བསམ་པ་བཟང་ན་ས་དང་ལམ་ཡང་བཟང་། །བསམ་པ་ངན་ན་ས་དང་ལམ་ཡང་ངན། ཐམས་ཅད་བསམ་པ་དག་ལ་རག་ལས་པས། །རྟག་པར་བསམ་པ་བཟང་ལ་འབད་པར་བྱ། །ཞེས་པའི་བསླབ་གདམས་གནད་དུ་བཟུང་ནས་སློབ་མ་རྣམས་ལ་སེམས་བཟང་པོ་བཅངས་ཏེ་རང་གི་སྐབས་བབ་ཀྱི་ལས་ཀར་འབད་བརྩོན་བྱས་ནས་མི་ཚེའི་ཕུགས་འདུན་འཚོལ་སྙེག་བྱ་དགོས་པའི་གཞེན་སྐུལ་ཡང་དང་ཡང་དུ་གནང་། །
- ༄༅།། རིག་པའི་དེད་དཔོན་ཞིག་གི་མི་ཚེའི་འགྲུལ་བཞུད།
- ༄༅།། མུན་པ་ལས་འཇིག་རྟེན་དཀར་ངོགས་མཐོང་བའི་དོན་གྱི་མགོན་པོ།
- ༄༅།། རིག་གཞུང་གི་མི་ཚེ་སྙེག་པའི་བཞུད་ལམ་གྱ་གྱུ།
- ༄༅།། དགེ་རྒན་ཆེན་མོ་བློ་བཟང་ཆོས་གྲགས་མཆོག་གི་ངོ་སྤྲོད་མདོར་བསྡུས།
- ༄༅།། ལྷོ་ནུབ་མི་རིགས་སློབ་ཆེན་གྱི་དགེ་རྒན་ཆེན་མོ་ཐུབ་བསྟན་ཕུན་ཚོགས་ལགས་ཀྱི་ངོ་སྤྲོད་མདོར་བསྡུས།
- ༄༅།། སློབ་དཔོན་ཆེན་མོ་བཙན་ལྷ་ངག་དབང་ཚུལ་ཁྲིམས་ཀྱི་མི་ཚེའི་འགྲུལ་བཞུད།
- ༄༅།། དགེ་རྒན་ཆེན་མོ་སྟོང་སྐོར་ཚེ་རིང་ཐར་ལགས་ཀྱི་མི་ཚེའི་འགྲུལ་བཞུད།
- ༄༅།། དགེ་རྒན་ཆེན་མོ་བདེ་མཆོག
- ༄༅།། གཞི་རིམ་སློབ་གསོར་ཕུལ་བའི་ལང་ཚོ།
- ༄༅།། བོད་ཀྱི་ཕུལ་བྱུང་དགེ་རྒན་བསྟན་འཛིན་ཚེ་རིང་གིས་དགེ་རྒན་ནི་ཆེས་བླ་ན་མེད་པའི་ལས་རིགས་ཤིག་རེད་ཅེས་བརྗོད་པ།
- ༄༅།། བོད་སྐད་ཡིག་འཛིན་སྐྱོང་སྤེལ་གསུམ་བྱེད་པར་ང་ལ་ཡིད་ཆེས་ཀྱིས་ཁེངས་ཡོད།
- ༄༅།།སློབ་མ་དང་ཁྱིམ་བདག་ཡིད་ཆེས་པའི་དགེ་རྒན་བཟང་བོ།
- ༄༅།། རྒྱལ་ཡོངས་ཕུལ་བྱུང་དགེ་རྒན་གྱི་མཚན་སྙན་ཐོབ་པའི་དགེ་རྒན་སྒྲོལ་མ་འཚོ།
- སེམས་ཀྱི་སྒྲོན་མེ། _མི་རིགས་སློབ་གསོར་ལྷག་བསམ་དཀར་བའི་དགེ་རྒན་གདུགས་དཀར་སྐྱབས་ཀྱི་གནས་ཚུལ་རགས་བཀོད་པ།
- ༄༅།། ཕ་མ་བཟང་པོའི་བུ་ཕྲུག དགེ་རྒན་བཟང་པོའི་སློབ་མ།
- བོད་ཀྱི་སློབ་གསོ་རིག་པའི་རབ་འབྱམས་པའི་སློབ་དཔོན་ཐོག་མ་དཔལ་ལྡན་ཉི་མ།
- ༄༅།། ཡུལ་ཤུལ་གྱི་དགེ་རྒན་ཟླ་བ་སྒྲོལ་མ་ལ་བཅར་འདྲི་བྱས་པ།
- ༄༅། ། ནུབ་བྱང་མི་རིགས་སློབ་ཆེན་གྱི་མཛེས་རྩལ་དགེ་རྒན་ཆེན་མོ་སྟག་ལྷ་ཚེ་བརྟན།
- ༄༅།། མི་ཉག་རྫོགས་ཆེན་སློབ་གྲྭའི་སློབ་གཙོ་བདེ་སྐྱིད་གཡང་འཛོམས།
- དགེ་རྒན་བསོད་ནམས་འབུམས་ཀྱི་གནས་ཚུལ་བཀོད་པ།

robotstxt: allowed

filter: keep


text:
༧ཀུན་གཟིགས་པཎ་ཆེན་བཅུ་པ་མཆོག་གི་དགོངས་རྫོགས་ནམ་ཡིན་གླེང་བ།
ད་ནང་ཞོགས་པར་ཡར་ལངས་ནས་སྤྱི་ཚོགས་དྲྭ་ལམ་དུ་བལྟ་སྐབས། ༧ཀུན་གཟིགས་པཎ་ཆེན་བཅུ་པ་ཆེན་པོ་མཆོག་དགོངས་རྫོགས་རྗེས་དྲན་དང་འབྲེལ། ཁོང་གི་བཀའ་དྲིན་རྗེས་དྲན་ཞུ་བའི་རྩོམ་ཡིག་དང་། སྐྱེས་མཆོག་ཁོང་གི་སྐུ་དཔར། རྩ་ཆེའི་བཀའ་སློབ་ཁག་འགོད་སྤེལ་གྱིས་བཀའ་དྲིན་ལ་རྗེས་དྲན་དང་། ཤུལ་བཞག་གི་ལམ་སྟོན་ལ་དྲན་གསོ་བྱེད་ཀྱིན་པ་མང་དུ་མངོན་པ་ནི། ང་ཚོ་མི་སྒེར་རེ་རེ་དང་བོད་པ་ཞིག་གི་ངོས་ནས་བཟང་སྤྱོད་དང་། བོད་གསོན་གནས་ཀྱི་དགོས་མཁོ་ཡིན་པས། རྗེས་དྲན་གྱི་རྣམ་པ་འདི་ནི་དགའ་སྤོབས་འོས་པ་ཞིག་ལོས་ཡིན།
མགོ་ནག་བོད་མིའི་དོན་དུ་བློས་གཏོང་ཆེ་ཤོས་གནང་མཁན་དང་། བཀའ་དྲིན་ཤིན་ཏུ་ཆེ་བའི་སྐྱེས་ཆེན་ཁོང་དགྲ་བོ་རྒྱ་ནག་གི་ངན་ཇུས་འོག་ནས་གློ་བུར་དགོངས་པ་རྫོགས་པའི་ལོ་ཚིགས་དེ་ནི། བོད་ཀྱི་ལོ་རྒྱུས་ནང་ནམ་ཡང་བརྗེད་མི་ཐུབ་པའི་ལོ་ནག་གི་དུས་ཚིགས་ཤིག་ཡིན་པ་དང་། དེ་བཞིན་ཁོང་དགོངས་པ་རྫོགས་ནས་མི་ལོ་ ༢༩ ཙམ་ལས་འགྲོ་ཡི་མེད་པས། དེ་ལྟར་ན་ཟུག་གསོས་པ་དང་། དུས་ཐུང་རང་བཞིན་གྱི་གལ་ཆེའི་ལོ་ཚིགས་འདི་ལྟ་བུར་ནོར་མི་འོས་པར། གཅིག་གྱུར་རང་བཞིན་གྱི་ངོས་འཛིན་ཁ་གསལ་དང་། ཡོངས་ཁྱབ་རང་བཞིན་གྱི་རྗེས་དྲན་ཞིག་དགོས་ངེས་ལགས།
འོན་ཀྱང་། ཚེས་གྲངས་དང་ཟླ་བ་ནམ་ཡིན་ངོས་འཛིན་མི་གཅིག་པ་མ་ཟད། ལོ་ངོ་ཅི་ཙམ་འཁོར་བ་ཡང་ངོས་འཛིན་མི་གཅིག་པའི་ནོར་འཛོལ་ཤོར་བཞིན་པ་འདི་ནི། ནོར་འཛོལ་ཤོར་མི་འོས་པ་ཞིག་ནོར་འཛོལ་གྱི་ལམ་ནས་མ་དག་རྒྱུན་འབྱམས་སུ་འགྲོ་བཞིན་པའི་ནོར་འཁྲུལ་ཏེ། ཡིད་ཕམ་དང་ངོ་གནོངས་དགོས་པ་ཞིག་ལགས་པས། འདིའི་ཐད་མོལ་ན་འདོད།
དེ་ཡང་དེ་རིང་སྤྱི་ལོ་ ༢༠༡༨། ཟླ ༡། ཚེས ༧ ཉིན་སྤྱི་ཚོགས་དྲྭ་ལམ་ཁག་ཏུ་ཁོང་དགོངས་རྫོགས་ཀྱི་དུས་ཚེས་དེ་ཉིད། ཁག་ཅིག་གིས་བོད་ལོ་ལ་བསྐོར་བ་དང་། ཁག་ཅིག་གིས་སྤྱི་ལོ་ལ་བསྐོར་ནས་འདྲེས་མར་བྲིས་འདུག་ལ། དེ་བས་ཀྱང་བློ་འཚབ་དགོས་པ་ཞིག་ལ་དགོངས་པ་རྫོགས་ནས་མི་ལོ་ ༢༨ འཁོར་ཟེར་བ་དང་། མི་ལོ་ ༢༩ འཁོར་ཟེར་བ་བཅས་སྣ་ཚོགས་བྲིས་འདུག
སྤྱི་ལོ ༢༠༠༩། ༡༢།༣༠ འཁོད་པའི་༧པཎ་ཆེན་རིན་པོ་ཆེ་མྱ་ངན་རྗེས་དྲན་ཐེངས་ ༢༠ པ་ཞེས་པའི་འགོ་བརྗོད་འོག བོད་ཀྱི་དུས་བབ་ཐོག“ཟླ་འདིའི་ཚེས ༣༠། ཉིན་ནི་ཀུན་གཟིགས་༧པཎ་ཆེན་སྐུ་ཕྲེང་བཅུ་བ་རྗེ་བཙུན་བློ་བཟང་ཆོས་ཀྱི་རྒྱལ་མཚན་མཆོག་དགོངས་པ་གཞན་དོན་དུ་གཤེགས་ནས་མི་ལོ་ཧྲིལ་བོ་ ༢༠ འཁོར་བའི་མྱ་ངན་དུས་དྲན་གྱི་ཉིན་མོ་ཡིན་ལ།” ཞེས་དགོངས་རྫོགས་ཉིན་མོ་དེ་སྤྱི་ཟླ ༡༢། ཚེས ༣༠ ཡིན་པ་ལྟ་བུ་བཀོད་འདུག
རྣམ་གྲྭ་ཐུབ་བསྟན་ཡར་འཕེལ་གྱིས་ཤམ་བྷ་ལ་ཕོ་ཉའི་ཐོག་པཎ་ཆེན་རིན་པོ་ཆེ་དགོངས་རྫོགས་དུས་མཆོད་ནམ་ཡིན་ནམ་ཞེས་པའི་འགོ་བརྗོད་འོག “དེ་རིང་བོད་ཟླ་བཅུ་༡༡ ཚེས་༢༡ ཉིན་དང་སྤྱི་ཟླ་༡༢ ཚེས་༣༡ ཉིན་ནི་མི་མང་པོ་ཞིག་གིས་ཀུན་གཟིགས་པཎ་ཆེན་ཨེར་ཏེ་ནི་སྐུ་ཕྲེང་བཅུ་པ་ཆོས་ཀྱི་རྒྱལ་མཚན་མཆོག་དགོངས་པ་ཆོས་དབྱིངས་སུ་ཐིམ་ནས་ལོ་ཉེར་བདུན་འཁོར་བའི་དགོངས་རྫོགས་དུས་མཆོད་ཡིན་པར་སྨྲས་ཏེ་རྗེས་དྲན་ཞུ་བཞིན་ཡོད་མོད། ཡིན་ནའང་དེ་རིང་ནི་དགོངས་རྫོགས་དུས་མཆོད་མ་ཡིན་པར་དགོངས་རྫོགས་དུས་མཆོད་ཡང་དག་པ་དེ་ནི་༢༠༡༥ ལོའི་བོད་ཟླ་༡༢ ཚེས་༢༡ ཉིན་དང༌། སྤྱི་ལོ་ལྟར་ན་༢༠༡༦ ལོའི་ཟླ་༡ ཚེས་༣༠ ཉིན་ཡིན་ནོ།།”ཞེས་དགོངས་རྫོགས་དེ་སྤྱི་ཟླ ༡། ཚེས ༣༠ ཡིན་པ་ལྟར་བཀོད་འདུག་པ་གང་ཞིག་ལ་མཇུག་དེར་“ཕྱི་ཟླ་དང་པོའི་ཚེས་ ༢༨ ཉིན་གཞིས་རྩེ་གྲོང་ཁྱེར་གྱི་བདེ་ཆེན་སྐལ་བཟང་ཕོ་བྲང་གི་གཟིམ་ཆུང་བཤད་སྒྲུབ་འཕེལ་རྒྱས་གླིང་དུ་དགོངས་པ་གཞན་དུ་གཤེགས”ཞེས་བྲིས་འདུག
སྤྱི་ལོ ༢༠༡༣།༡།༢༨ འཁོད་པའི་བོད་ཀྱི་བང་ཆེན་ཐོག “པཎ་ཆེན་སྐུ་ཕྲེང་བཅུ་པ་དགོངས་པ་རྫོགས་ནས་ལོ་ངོ་༢༤ འཁོར་བའི་རྗེས་དྲན་མཛད་སྒོ་ཞིག་གངས་སྐྱིད་བོད་ཀྱི་དཔེ་མཛོད་ཁང་གི་ཚོགས་ཁང་དུ་ཚོགས་སོང་ལ།” ཞེས་སྤྱི་ཟླ་༡།ཚེས་༢༨ དེ་དགོངས་རྫོགས་ཉིན་མོ་ཡིན་པ་ལྟར་བཀོད་འདུག
དེ་བཞིན་ཝེ་ཀི་པི་ཌི་ཡ་དྲྭ་ལམ་བོད་དབྱིན་གཉིས་ཀའི་ཐོག་ཏུ་ཡང་སྤྱི་ཚེས་ ༢༨ ཉིན་དགོངས་པ་རྫོགས་པ་གསལ་གྱི་འདུག
མཁས་དབང་དུང་དཀར་བློ་བཟང་འཕྲིན་ལས་ཀྱི་དུང་དཀར་ཚིགས་མཛོད་ནང་དུ་“ཚེས་ཉེར་བརྒྱད་ཉིན་གྱི་དགོང་མོའི་ཆུ་ཚོད་བརྒྱད་དང་སྐར་མ་བཅུ་དྲུག་ཐོག་པཎ་ཆེན་བཅུ་པ་ཆོས་ཀྱི་རྒྱལ་མཚན་མཆོག་གཞིས་རྩེ་བདེ་ཆེན་ཕོ་བྲང་དུ་དགོངས་པ་ཆོས་དབྱིངས་སུ་ཐིམ།”ཞེས་ཚེས ༢༨ ཡིན་པ་བཀོད་གནང་འདུག
༧ཀུན་གཟིགས་བཅུ་པ་མཆོག་ལ་ཐུགས་འདྲེས་ཟབ་ཅིང་། ཁོང་གི་མཛད་རྣམ་སློབ་དཔོན་ཆེན་མོ་པཎ་ཆེན་རིན་པོ་ཆེ་འབྲི་མཁན་ཀྲུང་གོའི་སྤྱི་ཚོགས་ཚན་རིག་ཁང་ཟེར་བའི་ཞིབ་འཇུག་པ་རྒན་འཇམ་དཔལ་རྒྱ་མཚོ་ལགས་སུ་ཀྲུང་གོའི་བོད་སྐད་རླུང་འཕྲིན་ཟེར་བའི་ཐོག་སྤྱི་ལོ ༢༠༡༧ ལོར་བཅར་འདྲི་ཞུ་སྐབས། མདོ་འཛིན་པ་ཡེ་ཤེས་དབྱངས་ཅན་གྱིས་“ད་ལོའི་སྤྱི་ཟླ་དང་པོའི་ཚེས་ཉེར་བརྒྱད་ཉིན་ནི་ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་པ་ཆོས་ཀྱི་རྒྱལ་མཚན་མཆོག་དགོངས་པ་ཆོས་དབྱིངས་སུ་འཐིམ་ནས་ལོ་ངོ་ཉི་ཤུ་རྩ་བརྒྱད་ཏག་ཏག་འཁོར་བའི་ཉིན་ཞིག་རེད།”ཅེས་བཅར་འདྲི་ངོ་སྤྲོད་དང་སྔོན་གླེང་གི་སྐབས་སུ་བཤད་ཡོད།
སློབ་དཔོན་ཆེན་ཡན་ཧོང་པེན་དང་། ལྷ་སྡེ་གནམ་ལོ་ཡག་རྣམ་གཉིས་ཀྱིས་བྲིས་པའི་སངས་རྒྱས་བཀྲོངས་པ། སློབ་དཔོན་ཆེན་མོ་པཎ་ཆེན་སྐུ་ཕྲེང་བཅུ་པ་མཆོག་གི་གཤེགས་རྐྱེན་ངོ་མ། ངོ་སྤྲོད་མདོར་བསྡུས། ཞེས་པ་ཁ་བརྡ་དྲྭ་བའི་ཐོག་ཏུ་འཁོད་པར་“ཕྱི་ལོ ༡༩༨༩ལོའི་ཟླ ༡ ཚེས ༢༧ མཚན་མོར། ཧུའུ་ཅིན་ཐོ་དང་ཝུན་ཅཱ་པའོ་ཡི་གཙོ་སྐྱོང་འོག མུན་ཧོང་ཝེ་དང་ཧུའུ་ཁྲོང་ཧྭ་ཡིས་ལག་བསྟར་བརྒྱུད་ནས་ཀྲུའུ་མེས་ཊིན་ཐད་ཀར་སློབ་དཔོན་ཆེན་མོ་པཎ་ཆེན་མཆོག་ལ་དུག་གཏོང་བའི་ལས་སུ་ཞུགས་ཤིང་། རྒྱ་དམར་གཞུང་གིས་པཎ་ཆེན་སྐུ་ཕྲེང་བཅུ་བ་མཆོག་ལ་དུག་བཏང་བ་ལེགས་འགྲུབ་བྱུང་ནས། ཕྱི་ཚེས ༢༨གྱི་ཞོགས་པར་སློབ་དཔོན་ཆེན་མོ་པཎ་ཆེན་སྐུ་ཕྲེང་བཅུ་བ་མཆོག་གཞིས་ཀ་རྩེ་བཀྲ་ཤིས་ལྷུན་པོ་དགོན་དུ་སྐུ་གྲོངས་ཡོད་འདུག”ཅེས་ཚེས་ ༢༨་ཡིན་པ་འཁོད་འདུག
པཎ་ཆེན་བཅུ་པ་མཆོག་དགོངས་པ་རྫོགས་ནས་ལོ་འཁོར་ ༢༨ ལོན་པའི་བཞུགས་མོལ་གྲོས་ཚོགས་དེ་སྔ་ལོ ༢༠༡༧། ཟླ་དང་པོའི་ཚེས་གཅིག་ནས་བརྒྱད་བར་གནའ་མཁར་ཟི་ལིང་ནས་བསྡུས་པའི་ཐོག་པཎ་ཆེན་བཅུ་པ་མཆོག་གི་སྲས་མོ་རིག་འཛིན་དབང་མོ་ལགས་ཀྱིས་ངའི་ཡབ་ཆེན་ལགས་ཞེས་པའི་འགོ་བརྗོད་འོག་ཐུགས་རྗེ་ཆེ་ཞུའི་འཚམས་འཕྲིན་གནང་ཡོད་ཅིང་། སྐབས་དེར་སེ་ར་དགེ་བཤེས་འཇམ་དཔལ་བློ་ཤེས་ཀྱི་རྩོམ་ཡིག་ནང་དུ་ཡང་དགོངས་པ་རྫོགས་པའི་དུས་ཚེས་ ༡༩༨༩།༡།༢༨ ཡིན་པ་བཀོད་འདུག
གཙང་ཕྲུག་སྟོབས་ལགས་ཀྱི་༧པཎ་ཆེན་ཨེར་ཏི་ནི་ཞིབ་འཇུག་ཅེས་པར། དབང་འདུས་ཀྱིས་བརྩམས་ཏེ་སྤྱི་ལོ ༡༩༩༩ བོད་ལྗོངས་མི་མང་དཔེ་སྐྲུན་ཁང་གིས་དཔར་སྐྲུན་བྱས་པའི་བོད་དོན་གླེང་བ་ཞེས་པ་སོགས་ལས་ལུང་འདྲེན་གྱིས་སྤྱི་ཚེས་ ༢༧ དགོང་མོར་བདེ་ཆེན་བསྐལ་བཟང་ཕོ་བྲང་དུ་མཆོད་རྟེན་ཤར་བཀྲ་ཤིས་རྣམ་རྒྱལ་གསར་བཞེངས་གནང་མཁན་གྱི་དབུ་ཆེན་དང་ལས་མི་སོགས་ལ་གསོལ་སྟོན་དང་། ཞབས་བྲོ་གྲུབ་རྗེས་ཆུ་ཚོད་བཅུ་གཉིས་ཙམ་ལ་གཟིམ་ཆུང་ཚོམས་ཆེན་དུ་ཆིབས་སྒྱུར་གྱིས་ཞབས་ཞུ་རྣམས་ལ་བཀའ་མོལ་དང་རྩམ་ཐུག་ཞལ་དཀར་གང་བཞེས་རྗེས། བདེ་ཆེན་ཕོ་བྲང་གི་ཐོག་རྩེགས་གཉིས་པའི་གཟིམ་ཆུང་དུ་སྐུ་གཟིམ་ལ་གདན་འདྲེན་ཞུས་པ་ནས་ང་ཚོ་དང་གཏན་བྲལ་གྱུར་ཚུལ་དང་། ད་དུང་ཚེས་ ༢༨ སྔར་ལམ་ལྟར་ཞོགས་པ་ཆུ་ཚོད ༥།༣༠ ཐོག་སྐུ་བཞེངས་མ་གནང་སྟབས། ཞོགས་པ་ཆུ་ཚོད་བདུན་པར་གཟིམ་ཆུང་གསོལ་དཔོན་ཡར་བཅར་སྐབས་དགོངས་པ་རྫོགས་ཚར་ཚུལ་བཀོད་འདུག་ཅིང་། དེ་མིན་དེབ་དེའི་ནང་རྒྱ་ནག་གཞུང་གིས་དེའི་སྐོར་གསལ་བསྒྲགས་བྱས་པའི་དུས་ཚོད་ནི་ཚེས་ ༢༨ དགོང་དྲོའི་ཆུ་ཚོད་ ༨།༡༦ ཡིན་ཚུལ་གསལ་བ་འདི་ནི། གོང་དུ་དུང་དཀར་ཚིགས་མཛོད་ནང་དུ་དགོངས་པ་རྫོགས་པའི་དུས་ཚོད་ཚེས་ཉེར་བརྒྱད་ཉིན་གྱི་དགོང་མོའི་ཆུ་ཚོད་བརྒྱད་དང་སྐར་མ་བཅུ་དྲུག་བཀོད་པ་དང་གཅིག་པ་ཆགས་ཀྱི་འདུག
ཨ་རིའི་གསར་འགོད་པ་དང་ཆབ་སྲིད་མདོ་འཛིན་པ་སྐུ་ཞབས་ནི་ཁོ་ལ་སི། ཌི།ཀིར་སི་ཊོཕ་Nicholas D Kristof ཡིས་བྲིས་པ་The Panchen Lama is dead at 50;Key figure in China’s Tibet policy ཞེས་པ་སྤྱི་ལོ ༡༩༨༩།༡།༣༠ ཉིན་ནིའུ་ཡོག་དུས་བབ་ New York Times ཐོག་དཔར་སྐྲུན་བྱས་པའི་ནང་དུ་པཎ་ཆེན་རིན་པོ་ཆེ་རེས་གཟའ་སྤེན་པའི་དགོང་མོར་དགོངས་པ་རྫོགས་པ་དང་། པེ་ཅིང་དུ་སྤྱི་ཟླ་ ༡།ཚེས་ ༢༩ ་ལ་རྒྱ་ནག་གཞུང་གིས་གསལ་བསྒྲགས་བྱས་སོང་ཞེས་བཀོད་འདུག་ཅིང་། རེས་གཟའ་སྤེན་པ་ནི་ ༡༩༨༩།༡།༢༨ ལ་འཁེལ་གྱི་འདུག
གོང་གསལ་གྱི་གནས་ཚུལ་ཡོང་ཁུངས་ཁག་ལ་དཔྱད་དུས། རང་ལུགས་ནི། པཎ་ཆེན་བཅུ་པ་མཆོག་དགོངས་པ་རྫོགས་དུས་སྤྱི་ལོ ༡༩༨༩།སྤྱི་ཟླ ༡།སྤྱི་ཚེས་ ༢༨ ཀྱི་སྔ་དྲོའི་དུས་ཚོད་སྟེ། ཞོགས་པའི་ཆུ་ཚོད་དང་པོ་ནས་ལྔ་དང་ཕྱེད་ཀ་བར་དེར་ཡིན་དགོས་ཀྱི་འདུག གང་ལགས་ཞེ་ན། ཚེས་ཉེར་བདུན་དགོང་མོར་གསོལ་སྟོན་ནས་ཚོམས་ཆེན་ལ་ཕེབས་དུས་ཆུ་ཚོད་བཅུ་གཉིས་ཟིན་ཚར་ཡོད་པ་དང་། ད་དུང་དེར་ཞབས་ཕྱི་ནང་མ་རྣམས་ལ་བཀའ་མོལ་དང་རྩམ་ཐུག་བཞེས་ནས་བཞུགས་པ་མ་ཟད། དེ་རྗེས་སྐུ་སྒེར་སྨན་པས་བརྟག་དཔྱད་གྲུབ་རྗེས་གཞི་ནས་སྐུ་གཟིམ་གནང་བར་ཕེབས་ཡོད་པ་བཅས་ལ་བསམས་ན། དེའི་བར་དེར་ཆུ་ཚོད་གཅིག་ལྷག་ཉུང་ཤོས་འགྲོ་བས། སྐུ་གཟིམ་གནང་དུས་ཚེས་ ༢༨ ཀྱི་ཞོགས་པའི་ཆུ་ཚོད་དང་པོ་ཟིན་ཚར་དགོས་ཀྱི་འདུག་པ་དང། ཚེས་ ༢༨ ཞོགས་པ་ཆུ་ཚོད་ ༥།༣༠ ཐོག་རྒྱུན་ལྡན་ལྟར་སྐུ་བཞེངས་གནང་རྒྱུ་མེད་དུས་དགོངས་པ་རྫོགས་པའི་དུས་ཚོད་ནི། སྤྱི་ཚེས་ ༢༨ ཀྱི་ཞོགས་པའི་ཆུ་ཚོད་དང་པོ་ནས་ལྔ་དང་ཕྱེད་ཀའི་བར་དེར་གཏན་འཁེལ་ཐུབ་ཀྱི་འདུག་པས། དགྲ་བོ་རྒྱ་ནག་གཞུང་གིས་སྔོན་ཚུད་ནས་ངན་ཇུས་བཏིང་ཟིན་པ་ལྟར། དུས་ཡུན་དེའི་རིང་གི་ཆུ་ཚོད་ལྔ་ཙམ་གྱི་རིང་དུ་༧ཀུན་གཟིགས་མཆོག་ལྐོགས་བཀྲོངས་བྱས་པ་ཤེས་ཐུབ། གང་ལགས་ཞེ་ན། ཀུན་གཟིགས་མཆོག་ཞོགས་པ་སྔ་པོ་ནས་དགོངས་པ་རྫོགས་ཟིན་ཀྱང་། རྒྱ་ནག་གཞུང་གིས་དགོང་མོ་ཆུ་ཚོད་བརྒྱད་དང་སྐར་མ་བཅུ་དྲུག་བར་དུ་གསལ་བསྒྲགས་མ་བྱས་པ་དེ་ནས་ཁོང་ཚོར་རང་གནོངས་ཡོད་པ་ཤེས་ཐུབ་ཅིང་། རྒྱ་ནག་གིས་ལྐོགས་བཀྲོངས་བྱས་པའི་དོགས་གཞིའི་སྐོར་དེ་སྔོན་གསང་མི་ཐུབ་པའི་གསང་བའི་ནང་བྲིས་ཟིན་པས་འདིར་བསྐྱར་བཤད་མི་བྱ།
མདོར་ན། གུས་ཀྱི་བསམས་པར་ཀུན་གཟིགས་བཅུ་པ་ཆེན་པོ་མཆོག་དགོངས་པ་རྫོགས་དུས་སྤྱི་ལོ ༡༩༨༩།ཟླ༡།ཚེས་༢༨་དང་། དགོངས་པ་རྫོགས་ནས་འདི་ལོ་སྤྱི་ལོ ༢༠༡༨ ལོར་མི་ལོ ༢༩ འཁོར་བའི་འདས་མཆོད་རྗེས་དྲན་ལ་འཁེལ་ཡོད་ཅིང་། སྐྱེས་མཆོག་ཁོང་ནི་གཞན་དོན་དུ་དཀའ་བ་སྤྱད་ཕོད་པའི་དོན་དམ་གྱི་སེམས་དཔའ་ཆེན་པོ་དང་། རང་རིགས་ཀྱི་དོན་དུ་གཅེས་སྲོག་འབུལ་ཕོད་པའི་དཔའ་རྒོད་ངར་མ་ཞིག ཉེ་རབས་བོད་ཀྱི་ལོ་རྒྱུས་ནང་གཞིས་ལུས་བོད་མིའི་འཚོ་བ་དང་། སྐད་ཡིག ཆོས་ལུགས་དང་། མཐུན་སྒྲིལ། རིགས་ཞེན་དང་། མི་རིགས་ཀྱི་སྤོབས་པ་བཅས་ལ་ཁ་ཡོད་ལག་ཡོད་ཀྱི་མཛད་རྗེས་ཆེ་ཤོས་ཀྱི་མི་སྣ་དེ་ཡིན་པས། ཁོང་ནི་ཉེ་རབས་བོད་ཀྱི་མུན་ནག་གི་ལོ་རྒྱུས་ནང་བཀའ་དྲིན་ལ་བསམས་ན། བོད་ཀྱི་ཨ་ཕ་བློ་ཁོག་ཅན་ཞིག་སྟེ། བུ་ཕྲུག་གི་ཆེད་དུ་ཡོད་ཚད་བློས་གཏོང་གནང་བའི་བོད་ཀྱི་ཨ་ཕ་བཀའ་དྲིན་གསབ་མི་ཐུབ་པ་ཞིག་ཡིན་པས། ངེད་བུ་ཕྲུག་ཚོས་ཨ་ཕའི་འདས་མཆོད་བརྗེད་མི་ཉན་ལ། འདས་མཆོད་ཀྱི་དུས་ཚེས་དེ་བས་ནོར་མི་རུང་།
ང་ཚོས་ནམ་ཡང་ཁོང་བརྗེད་དུ་མི་རུང་བར། ཁོང་ལ་གཅིག་གྱུར་དང་ཡོངས་ཁྱབ་རང་བཞིན་གྱིས་རྗེས་དྲན་ཞུ་དགོས་པ་ནི། ཡ་རབས་བཟང་སྤྱོད་ཞེས་པའི་ལག་ལེན་ངོ་མ་དང། མི་རིགས་གསོན་གནས་བྱེད་པའི་མདུན་ལམ་ཉག་གཅིག་དེ་ལགས་སོ།། །།
སྤྱི་ལོ ༢༠༡༨། ༡།༧།དགོང་མོར་ནིའུ་ཡོག་ནས་སྤོ་ཆུང་ཚང་དོན་གྲུབ་ལྷ་དར་གྱིས་དྲན་སེམས་དང་། འཁང་རའི་ཚོར་འདུ་དགུན་ཟླའི་གྲང་ངར་ལ་འགྲན་བཞིན་བྲིས།། །།


text:
ཚོགས་ཆེན་བཅུ་དགུ་པ་འཚོགས་པས་རྒྱལ་ཡོངས་ཀུན་ཏུ་དགའ་སྤྲོ་རབ་ཏུ་འཕེལ། ཉིན་ཤས་བསྟུད་མར་རང་ལྗོངས་ཀྱི་རྒྱ་ཆེའི་ཏང་ཡོན་ལས་བྱེད་པ་དང་མང་ཚོགས་ཚོས་ཐབས་ལམ་སྣ་ཚོགས་བརྒྱུད་ཚོགས་ཆེན་བཅུ་དགུ་པའི་སྙན་སྒྲོན་སློབ་སྦྱོང་བྱས་ཤིང་། ཚང་མས་ཀྲུང་གོ་གུང་ཁྲན་ཏང་ཉམས་མེད་གོང་འཕེལ་ཐུབ་ངེས་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་ལ་ངེས་པར་དུ་རྒྱལ་ཁ་ཐོབ་ངེས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་ནམ་ཡང་གསོན་ཤུགས་རྒྱས་ངེས། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་ངེས་པར་དུ་མངོན་འགྱུར་ཐུབ་ངེས་བཅས་ཀྱི་ཡིད་ཆེས་བརྟན་པོ་ཡོད་ཅེས་བཤད།
2009ལོའི་གོང་དུ་ཁ་རུབ་ཆུས་རུ་བཞི་ཤང་མདའ་རོ་གྲོང་ཚོ་ནི་སྟག་མ་ལའི་རི་སྐེད་དུ་གནས་པའི་གྲོང་ཚོ་དབུལ་པོ་ཞིག་ཡིན་པ་དང་། “ནམ་རྒྱུན་གང་སར་ཐལ་རྡུལ་གྱིས་ཁེངས་པ་དང་། ཆར་པ་འབབ་སྐབས་གར་སར་འདམ་རྫབ་ཀྱིས་ཁེངས་པ། ཕྱུགས་ཟོག་གང་བྱུང་དུ་གློད་པ། གད་སྙིགས་གང་བྱུང་དུ་གཤོ་བ། གྲོང་ཚོའི་ནང་འགྲོ་སྐྱོད་དཀའ་བ་བཅས”ནི་གནས་སྤོས་གོང་གི་ཁ་རུབ་གྲོང་ཚོའི་གནས་ཚུལ་དངོས་རེད།
ལོ་ཤས་རིང་འཕེལ་རྒྱས་ཕྱིན་པ་བརྒྱུད་མདའ་རོ་གྲོང་ཚོ་ནི་ཉེ་རིང་གང་སར་སྐད་གྲགས་ཆོད་པའི་སྤྱི་ཚོགས་རིང་ལུགས་ཀྱི་གྲོང་གསེབ་གསར་པ་འཛུགས་སྐྲུན་གྱི་དཔེ་སྟོན་གྲོང་ཚོར་གྱུར་ཡོད། ད་ཕན་ལོ་ཤས་རིང་གི་གྲོང་ཚོའི་འགྱུར་ལྡོག་སྐོར་གླེང་སྐབས་གྲོང་ཚོའི་ཏང་ཀྲི་པུའི་ཧྲུའུ་ཅི་ནོར་བུ་ཚེ་རིང་གིས“མདའ་རོ་གྲོང་ཚོར་འཕེལ་རྒྱས་འདི་འདྲ་བྱུང་བ་ནི་ཏང་གི་དམངས་ཕན་སྲིད་ཇུས་བཟང་པོ་དང་འགྱུར་མེད་སྟོབས་ལྡན་གྱི་ཀྲི་པུའི་ཚན་ཁག་ལས་བྱུང་བ་ཞིག་རེད”ཅེས་བརྗོད་བྱུང་།
མང་ཚོགས་ཕྱུག་པོ་ཆགས་ཐུབ་མེད་ཀྱི་འགག་རྩ་དེ་ཀྲི་པུའུ་ལ་རག་ལུས་ཡོད། མདའ་རོ་གྲོང་ཚོས“འགོ་ཁྲིད་ཡག་པོ་ཞིག་འདེམས་པ་དང་། སྟོབས་དང་ལྡན་པའི་ཚན་ཁག་གཅིག་བཀོད་སྒྲིག གྲོང་ཚོ་གཅིག་དར་རྒྱས”བཅས་ཀྱི་འདུ་ཤེས་གཞིར་བཟུང་གྲོང་ཚོའི“ཨུ་ལྷན་གཉིས”ཚན་ཁག་ལེགས་འདེམས་བཀོད་སྒྲིག་དང་། བྱེད་ཐབས་གསར་གཏོད། ཚན་ཁག་ལ་དམ་འཛིན་དང་དཔུང་ཁག་ལ་སྣེ་ཁྲིད། གཞི་རིམ་རྩ་འཛུགས་འཛུགས་སྐྱོང་ལ་རྒྱུན་ཆད་མེད་པར་ཤུགས་སྣོན། བློ་གཅིག་སེམས་གཅིག་གིས་མང་ཚོགས་ལ་དོན་དངོས་སྒྲུབ་པ་དང་། བྱ་བཟང་སྒྲུབ་པ། དཀའ་གནད་སེལ་བ་བཅས་བྱས་པར་བརྟེན་མང་ཚོགས་ཀྱི་བརྩི་བཀུར་དང་རྒྱབ་སྐྱོར་ཆེན་པོ་ཐོབ་ཡོད་པ་རེད།
ཏང་གི་ཚོགས་ཆེན་བཅུ་དགུ་པའི་སྙན་སྒྲོན་སློབ་སྦྱོང་བྱས་རྗེས། སྟེང་ཆེན་རྫོང་སྟེང་ཆེན་གྲོང་རྡལ་གྱི་ལས་བྱེད་པ་ཅིན་ཆུང་གིས“ཐོག་མའི་བསམ་འདུན་མ་བརྗེད་པ་དང་འོས་འགན་བློ་ལ་བརྟན་པོར་ངེས་ཀྱི་ཡིན། གོམ་སྟབས་རྗེས་མའི་ལས་དོན་ཁྲོད་རང་འཁྲིའི་ལས་ཀ་ཡག་པོ་སྒྲུབ་པ་དང་། རང་ངོས་ཀྱི་སློབ་སྦྱོང་ལ་ཤུགས་སྣོན་རྒྱག་པ། གཞི་རིམ་གྱི་ལས་དོན་སྒྲུབ་པའི་འཇོན་ཐང་ཆེ་རུ་གཏོང་བ། ཏང་གི་ཚོགས་ཆེན་བཅུ་དགུ་པའི་འབྲེལ་ཡོད་སྲིད་ཇུས་ལག་བསྟར་ནན་ཏན། འབད་འཐབ་ལྷོད་མེད་ཀྱིས་བྱས་རྗེས་གསར་པ་འཇོག་པ་བཅས་བྱས་ཏེ་སེམས་མཐུན་ཀྲུང་གོའི་ཕུགས་འདུན་མངོན་འགྱུར་བྱ་རྒྱུ་ཡིན”ཞེས་བཤད་བྱུང་།


text:
གསར་འགོད་པས་༧གོང་ས་མཆོག་ལ་འབར་མའི་ནང་གི་ཁ་ཆེ་བའི་དཀའ་རྙོག་སྐོར་ལ་བཀའ་འདྲི་ཞུ་སྐབས་འཚེ་བའི་བྱ་སྤྱོད་དེར་ཁོང་ཧ་ཅང་ཐུགས་སྐྱོ་བོ་བྱུང་སྐོར་གསུངས་འདུག
ཁ་སང་ཕྱི་ཚེས་ ༡༠ ཉིན་རྒྱ་གར་རྒྱལ་ས་ལྡི་ལི་རུ་༧གོང་ས་མཆོག་ལ་གསར་འགོད་པས་འབར་མའི་ནང་གི་རཱོ་ཧིན་གྷ་ཡའི་ཁ་ཆེ་བའི་དཀའ་རྙོག་སྐོར་ལ་བཀའ་འདྲི་ཞུ་སྐབས། འབར་མའི་ཁ་ཆེ་བ་ཚོར་བརྙས་བཅོས་གཏོང་མཁན་ཚོས་སྟོན་པ་བཅོམ་ལྡན་འདས་ཡིད་ལ་དྲན་པ་བྱེད་དགོས་པ་དང་། སྟོན་པ་བཅོམ་ལྡན་འདས་ཀྱིས་ཉམ་ཆུང་བའི་ཁ་ཆེ་བ་དེ་དག་ལ་རོགས་སྐྱོར་གནང་ངེས་རེད། གནད་དོན་དེར་ཐུགས་ཧ་ཅང་སྐྱོ་བོ་བྱུང་སྐོར་གསུངས་འདུག
ཟླ་འདིའི་ཕྱི་ཚེས་ ༦ ཉིན་ལྕམ་ཨང་སན་སུའུ་སྐྱིད་ལགས་ལ་ཊོར་ཀེ་སྲིད་འཛིན་གྱིས་ཁ་པར་བཏང་ནས་སྐད་ཆ་བཤད་སྐབས། ལྕམ་ཨང་སན་སུའུ་སྐྱིད་ལགས་ཀྱིས་རཱོ་ཧིན་གྷ་ཡའི་གནད་དོན་སྐོར་ལ་གནས་ཚུལ་ལོག་བཤད་མང་པོ་སླེབས་བཞིན་པ་དེ་དྲག་སྤྱོད་པ་ཚོར་ཁེ་ཕན་ཞིག་ཆགས་ཀྱི་ཡོད་པ་དང་། འབར་མ་གཞུང་ངོས་ནས་གནད་དོན་དེའི་ཐད་ལས་ཀ་འགོ་བཙུགས་ཟིན་ཡོད་ལ། དེའི་སྐོར་ལ་གཞན་སུ་ལས་ཀྱང་འབར་མ་གཞུང་གིས་ཡག་པོ་ཤེས་ཀྱི་ཡོད་བར་བརྟེན། འབར་མ་རྒྱལ་ཁབ་ཀྱི་མི་མང་ཚང་མའི་ཐོབ་ཐང་སྲུང་སྐྱོབ་བྱེད་ཀྱི་ཡོད་སྐོར་བརྗོད་ཡོད་འདུག
འདས་པའི་ནང་འབར་མའི་ཁ་ཆེའི་གྲངས་ཉུང་མི་རིགས་དང་ནང་པ་གྲངས་མང་པའི་བར་ལ་དྲག་སྤྱོད་ཀྱི་འགལ་བ་བྱུང་སྟེ། མི་གྲངས་ ༡༠༠༠ ལྷག་དྲག་སྤྱོད་ཁྲོད་ནས་བསད་ཡོད་པ་དང་འབུམ་༣ ལྷག་ས་གནས་གཞན་ལ་སྐྱབས་བཅོལ་དུ་འགྲོ་དགོས་བྱུང་ཡོད་པ་རེད། བདུན་ཕྲག་སྔོན་མའི་ནང་ལ་རཱོ་ཧིན་གྷ་ཡ་མི་གྲངས་༦༠༠༠ ལྷག་བྷང་ལ་ཌེ་ཤིའི་ནང་དུ་སྐྱབས་བཅོལ་ལ་སོང་ཡོད་པ་དང་། ཕྱི་ཟླ་ ༨ པའི་ཚེས་ ༢༩ ཉིན་མཉམ་འབྲེལ་རྒྱལ་ཚོགས་ཀྱིས་བྷང་ལ་དེ་ཤི་གཞུང་ལ་དྲག་གནོན་གྱི་འོག་ནས་བྲོས་བྱོལ་དུ་ཡོང་བའི་རཱོ་ཧིན་གྷ་ཡའི་སྐྱབས་བཅོལ་བ་ཚོར་སྣེ་ལེན་ཞུ་དགོས་པ་མ་ཟད། རྨས་སྐྱོན་ཐེབས་པའི་མི་རྣམས་ལ་དམིགས་བསལ་གྱིས་ལྟ་རྟོག་དང་སྨན་བཅོས་ཀྱི་མཐུན་སྦྱོར་རོགས་རམ་བྱེད་དགོས་པའི་རེ་འདུན་བཏོན་ཡོད་པ་རེད། ཡིན་ནའང་། རཱོ་ཧིན་གྷ་ཡའི་སྐྱབས་བཅོལ་བ་རྣམས་ཀྱིས་རི་ཆུ་བརྒལ་ཏེ་བྷང་ལ་དེ་ཤིའི་ས་མཚམས་སྣེ་ལེན་ཁང་དུ་འབྱོར་སྐབས། སྐྱབས་བཅོལ་བ་མང་དྲག་སྟེ་སྡོད་གནས་དང་ཟ་མ། སྨན་བཅོས་མཐུན་རྐྱེན་སོགས་ཀྱིས་མ་འདང་བའི་དཀའ་ངལ་འཕྲད་བཞིན་ཡོད་འདུག
གནས་ཚུལ་དེ་དང་འབྲེལ་ནས་རྒྱལ་སྤྱིའི་ཐོག་འབར་མའི་ལྕམ་ཨང་སན་སུའུ་སྐྱིད་ལ་སྐྱོན་བརྗོད་དང་ཁོ་མོའི་ནོ་བྷེལ་ཞི་བདེའི་གཟེངས་རྟགས་ཕྱིར་སྤྲོད་དགོས་ཚུལ་སོགས་གླེང་སློང་མང་པོ་ཞིག་བྱུང་གི་ཡོད་པ་དང་། དེ་དག་ལས་འཛམ་གླིང་ནོ་བྷེལ་ཞི་བདེའི་གཟེངས་རྟགས་བཞེས་མྱོང་བའི་ལྷོ་ཨ་ཧྥི་རི་ཁའི་ཡེ་ཤེས་ཆོས་དཔོན་ཊོ་ཊོ་མཆོག་དང་པཱ་ཀི་སི་ཐན་གྱི་བུ་མོ་མཱ་ལཱ་ལཱ། བོད་ཀྱི་དབུ་ཁྲིད་༧གོང་ས་མཆོག་སོགས་འཛམ་གླིང་གི་དབུ་འཁྲིད་ཁག་ཅིག་ནས་སྔ་གཞུག་ཏུ་ལྕམ་ཨང་སན་སུའུ་སྐྱིད་ལགས་ཀྱིས་རཱོ་ཧིན་གྷ་ཡའི་དཀའ་སྡུག་འཕྲལ་དུ་སེལ་ཐབས་གནང་དགོས་པའི་འབོད་སྐུལ་གནང་ཡོད་པ་རེད།
དེ་རིང་རྒྱ་ནག་ལྷོ་རྒྱུད་ཞོགས་པའི་ཆ་འཕྲིན་གྱིས་གནས་ཚུལ་སྤེལ་བ་ལྟར་ན། ད་ལན་༧གོང་ས་མཆོག་གིས་འབར་མའི་ནང་གི་ཆོས་ལུགས་འགལ་ཟླའི་བར་ལ་གསུང་བཤད་ཐོག་དང་པོ་གནང་ཡོད་ལུགས་འཁོད་ཡོད་ན་ཡང་། ཕྱི་ལོ་ ༢༠༡༣ ཟླ་ ༤ པའི་ཚེས་ ༢༢ ཉིན་རྒྱ་གར་གྱི་(ABC)གསར་ཁང་གི་བཅར་འདྲི་ཞིག་གི་སྐབས་སུ། ༧གོང་ས་མཆོག་ནས་འབར་མ་ཡི་ནང་པའི་གྲྭ་བ་ཚོས་དྲག་སྤྱོད་ཀྱི་ལས་སྤེལ་རྒྱུ་མེད། ང་ཚོ་སྟོན་པ་བཅོམ་ལྡན་འདས་ཀྱི་རྗེས་འཇུག་པ་ཡིན་པས། བྱམས་པ་དང་བཟོད་པ་སྒོམ་དགོས་པ་དང་། མཚམས་རེར་ཚོར་བའི་གཞན་དབང་གིས་གཞན་ལ་སྡང་བ་དང་གསོད་འདོད་སྐྱེས་པ་སོགས་བྱུང་ན། སྟོན་པ་བཅོམ་ལྡན་འདས་ཡིད་ལ་དྲན་པ་བྱོས། ཆོས་ལུགས་ཚང་མས་ང་ཚོར་བྱམས་པ་དང་བརྩེ་བ་བཟོད་པ་བསླབ་སྟོན་བྱེད་ཀྱི་ཡོད་པ་རེད། དྲག་སྤྱོད་སྤེལ་བ་དེ་ཧ་ཅང་གིས་སེམས་པ་སྐྱོ་དགོས་པ་རེད། ཅེས་གསུངས་ཡོད་པ་རེད།
དེ་བཞིན་ཕྱི་ལོ་ ༢༠༡༥ ཟླ་ ༥ པའི་ཚེས་ ༢༨ ཉིན་ཨོ་སི་ཊོ་ལི་ཡའི་ཚགས་པར་ཁང་གི་བཅར་འདྲི་ཞིག་ཏུ་༧གོང་ས་མཆོག་གིས། དཀའ་ངལ་མྱོང་བཞིན་པའི་རཱོ་ཧིན་གྷ་ཡ་མི་མང་ས་ཡ་ཁ་ཤས་ཡོད་པ་དེ་དག་འབར་མའི་མི་སེར་དུ་ངོས་འཛིན་བྱེད་ཀྱི་མེད་པར་བརྟེན། ཁོ་ཚོའི་འགྲུལ་སྐྱོད་དང་འཚོ་གནས་སོགས་ལ་དཀའ་ངལ་འཕྲད་པ་དང་བརྙས་བཅོས་མྱོང་བཞིན་པ་དེར་ལྕམ་ཨང་སན་སུའུ་སྐྱིད་ཀྱིས་རོགས་རམ་གནང་དགོས་སྐོར་དང་། ཡང་༧གོང་ས་མཆོག་ནས་ཁོང་ཐེངས་གཉིས་ལ་ལྕམ་ཨང་སན་སུའུ་སྐྱིད་དང་ཐུག་འཕྲད་བྱུང་ཡོད་པ་དང་། རཱོ་ཡེན་གྷ་ཡའི་དཀའ་རྙོག་སྐོར་བཀའ་མོལ་བྱུང་སྐབས། ལྕམ་ཨང་སན་སུའུ་སྐྱིད་ཀྱིས་གནད་དོན་དེ་ལས་སླ་བོ་ཞིག་མ་ཡིན་པར་ཧ་ཅང་དཀའ་རྙོག་ཅན་ཞིག་ཡིན་སྐོར་བརྗོད་ནའང། མོས་གནད་དོན་དེའི་ཐད་ལས་ཀ་བྱེད་ཐུབ་ཀྱི་རེད་དགོངས་ཀྱི་ཡོད་སྐོར་གསུངས་ཡོད་པ་རེད།
ཡང་འདས་ལོའི་ཕྱི་ཟླ་ ༧ པའི་ཚེས་ ༡༤ ཉིན་༧གོང་ས་མཆོག་གིས་རོའོ་ཊིར་གསར་ཁང་གི་བཅར་འདྲི་ཞིག་གི་སྐབས་སུ་འབར་མའི་ནང་པ་དང་ཁ་ཆེ་བའི་འགལ་ཟླའི་ཐད་ལྕམ་ཨང་སན་སུའུ་སྐྱིད་ལ་འགན་ཡོད་པ་དང་། མོ་ལ་ད་ལྟ་ནོ་བྷེལ་ཞི་བདེའི་གཟེངས་རྟགས་ཀྱང་ཐོབ་ཡོད་པས། བཟང་སྤྱོད་ཀྱི་ངོས་ནས་བཤད་ནའང་གནད་དོན་དེ་ཞི་འཇགས་ཡོང་ཐབས་ལ་འབད་བརྩོན་གནང་དགོས་ཡོད་པ་རེད། ཅེས་གསུངས་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
ཕྱི་རིག་པ།
བོན་རང་ལུགས་སུ་ཕྱི་རིག་པ་ཞེས་མདོ་འབུམ་གཟུངས་གསུམ་མན་ངག་དང་བཞི་ཡི་སྒོ་ནས་གཙོ་བོ་འཇིག་རྟེན་པའི་འདི་ཕྱིའི་ལེགས་ཉེས་ལ་ཕན་བདེ་སྒྲུབ་ཐབས་ཀྱི་རིག་པའམ་ཐམས་ལམ་ཞིག་ལ་ངོས་འཛིན་གནང་ཡོད།
དེ་ཡང་། མདོ་དྲི་མེད་གཟི་རྗིད་ལས། “བཞི་བ་ཕྱི་ཡི་རིག་པ་ལ།། དེ་ཡང་རྣམ་པ་བཞི་ཡིན་ཏེ།། མདོ་འབུམ་གཟུངས་གསུམ་མན་ངག་བཞི།། ཐོག་མར་མདོ་ལ་རྣམ་པ་གསུམ།། སྣང་སྲིད་ཀུན་གསལ་གཏོ་ཡི་མདོ།། རིན་ཆེན་ཀུན་གསལ་རྩིས་ཀྱི་མདོ།། གཙུག་ལག་གབ་ཙེ་དཔྱད་ཀྱི་མདོ།། གཉིས་པ་འབུམ་ལ་རྣམ་པ་གསུམ།། སྣང་སྲིད་གཏོ་འབུམ་ནག་པོ་དང་།། རིན་ཆེན་ཀུན་འབུམ་ཁྲ་བོ་དང་།། གཙུག་ལག་དཔལ་འབུམ་དཀར་པོ་གསུམ།། གསུམ་པ་གཟུངས་ལ་རྣམ་པ་གསུམ།། སྣང་སྲིད་ཁ་བསྐངས་གཏོ་ཡི་གཟུངས།། རིན་ཆེན་ཀུན་གསལ་རྩིས་ཀྱི་གཟུངས།། གཙུག་ཏོར་དཀར་མོ་གདུགས་ཀྱི་གཟུངས།། བཞི་བ་མན་ངག་རྣམ་པ་གསུམ།། གབ་རྩེ་བྱང་གླིང་དགུ་བསྐོར་དང་།། ཇུ་ཞགས་སྲིད་པའི་འཁོར་ལོ་དང་།། མན་ངག་དུས་འཁོར་རྩིས་འཛིན་གསུམ།། ཕྱི་ཡི་རིག་པའི་བོན་སྡེ་འོ།།” ཞེས་གསུངས་པ་ལྟར་རོ།།


text:
སྤྱི་ཟླ་ ༠༦ ཚེས་ ༢༤ ཉིན་ཁོ་བོའི་ངོ་ཤེས་ཤིག་ནས་གློག་འཕྲིན་བརྒྱུད་མི་མགོ་བརྗེ་སྤོར་གྱི་བཤགས་ བཅོས་ནང་དོན་དུ་བྱས་པའི་རྩོམ་ཡིག་བཀོད་པའི་དྲ་བའི་འབྲེལ་ཐག་ཅིག་བསྐུར་འདུག་ ཅིང་། རྩོམ་ཡིག་དེ་བཀླགས་ནས་བསམ་ཚུལ་ཇི་བྱུང་གསལ་སྟོན་དགོས་པའི་རེ་འདུན་བཏོན་འདུག རྩོམ་ཡིག་དེ་འབྲི་མཁན་ནི་ཝར་ཝིཀ་གཙུག་ལག་སློབ་གྲྭ་ཆེན་མོའི་[University of Warwick]ལྟ་གྲུབ་རིག་པའི་མཁས་དབང་ཁེ་སམ་[Quassim Cassam] ཟེར་བ་ཞིག་ཡིན་པ་དང་། རྩོམ་ཡིག་དེ་སྤྱི་ཚེས་ ༢༣ ཉིན་ CNN དང་ The Conversation ཞེས་པའི་དྲ་རྒྱའི་ནང་བཏོན་འདུག རྩོམ་ཡིག་འདིའི་འཕྲོ་ཀློག » »
2,698 total views, no views today


text:
འཁོན་གདུང་༧ཨ་བྷི་ཥེ་ཏ་རིན་པོ་ཆེ་མཆོག་གིས་རྡོ་རྗེ་ཕུར་པའི་སྐུ་མཚམས་དང་ རྡོ་རྗེ་སློབ་དཔོན་གནང་བའི་མཛད་རིམ།
- Last Updated: Monday, 31 August 2015 16:47
- Hits: 3503
འཁོན་གདུང་༧ཨ་བྷེ་ཥེ་ཏ་རིན་པོ་ཆེ་མཆོག་གི་སེ་ཨ་རོལ་ས་གནས་ཀྱི་སྤྲོ་སྐྱིད་ལྡན་པའི་གུང་གསེང་དེ་སྤྱི་ཟླ་ལྔ་པའི་ཟླ་མཇུག་ཏུ་རྫོགས་མ་ཐག སྐུ་ཉིད་ལམ་སེང་རྒྱ་གར་རྡོ་རྗེ་གླིང་ས་གནས་སུ་ཡོད་པའི་ས་སྐྱ་གུམ་དགོན་པར་ཕེབས་ཏེ་དཔལ་ཆེན་རྡོ་རྗེ་ཕུར་པའི་སྐུ་མཚམས་དབུ་འཛུག་གནང་། ཁོང་གིས་ལོ་སྔོན་མའི་ནང་དུ་ཕུར་པའི་ཆོ་ག་ཕྱག་ལེན་མཐའ་དག་གི་རྒྱུགས་འབུལ་ལེགས་གྲུབ་གནང་བ་དང་། དཔལ་ས་སྐྱའི་ཁྲི་འཛིན་རིན་པོ་ཆེ་མཆོག་གི་སྐུ་མདུན་ནས་དཔལ་ཆེན་རྡོ་རྗེ་ཕུར་པའི་བཀའ་དབང་ཟབ་མོ་ཡང་སྐྱར་གསན་བཞེས་མཛད། དེ་བཞིན་ཕུར་དྲག་གི་བཀའ་དབང་ཡང་སྐྱབས་མགོན་ཁྲི་འཛིན་རིན་པོ་ཆེ་གང་ཉིད་ཀྱི་ཞལ་སྔ་ལས་༢༠༠༩ལོའི་སྤྱི་ཟླ་གཉིས་པའི་ནང་ཞུས་གནང་མཛད།
འཁོན་གདུང་ཉིད་ཀྱིས་ཕུར་པའི་སྐུ་མཚམས་འདི་བཞིན་བོད་ཟླ་བཞི་པའི་ཚེས་བཅུ་དྲུག་དང་སྤྱི་ཟླ་དྲུག་པའི་ཚེས་བརྒྱད་ཉིན་དབུ་འཛུག་གནང་ཞིང་། གུམ་དགོན་པའི་མཁན་པོ་དཔལ་ལྡན་ཕུན་ཚོགས་ལགས་ཀྱིས་རྒན་ཀུན་བཟང་རྒྱ་མཚོ་ལགས་དང་ལྷན་དུ་བསྙེན་སྒྲུབ་ལས་གསུམ་གྱི་ཕྱག་རོགས་གང་ལེགས་གནང་། འཁོན་གདུང་གང་ཉིད་ཀྱིས་བསྙེན་སྒྲུབ་འདི་ཉིད་བླ་མ་བརྒྱུད་པའི་ཕྱག་བཞེས་བཞིན་ཚད་དང་ལྡན་པ་ཞིག་གནང་བ་སྟེ། སྤྱི་ཟླ་བརྒྱད་པའི་ཚེས་ཉེར་གཅིག་ཉིན་བར་དུ་སྒོ་གསུམ་ལྷ་སྔགས་ཡེ་ཤེས་ཀྱི་རོལ་བའི་ངང་དུ་དཔལ་ཆེན་རྡོ་རྗེ་གཞོན་ནུའི་རྩ་སྔགས་འབུམ་བཅུ་བདུན་ལྷག་གྲངས་གསོག་གནད་སྨིན་མཛད།
གུམ་ནི་བཞའ་ཚན་དང་བརླན་གཤེར་ཆེ་བའི་རི་གྲོང་ཞིག་ཁྱད་མཚར་ཞིག་ཡིན་ཞིང་། ཆར་དུས་ཧྲིལ་བོར་སྨུག་པས་གཡོགས་པ་དང་ཆར་བ་ཆེན་པོ་རྟག་པར་འབབ། ཡིན་ན་ཡང་། ཉིན་འདི་ཚོའི་རིང་ལ་ཉི་འོད་འཕྲོས་ཤིང་། ནམ་མཁའ་དྭངས་པ་དང་རི་བོ་དག་གིས་མཛེས་ཤིང་ལྟ་ན་སྡུག་པའི་ཡུལ་ལྗོངས་ཀྱི་བཀོད་པ་ཡོངས་སུ་རྫོགས་པ་ངོམས་པར་བྱེད།
ད་ལྟའི་དུས་ཚོད་འདིར་འཁོན་གདུང་ཉིད་ཀྱིས་གུམ་གྲྭ་བདུན་དང་ལྷན་དུ་ལྷ་ཁང་ལྟེ་བའི་ནང་དུ་བསྙེན་སྒྲུབ་ཀྱི་ཉེར་མཁོའི་ཡན་ལག་ཏུ་གྱུར་པའི་སྦྱིན་སྲེག་གི་ཆོ་ག་ཕྱག་བཞེས་གནང་བཞིན་ཡོད་པ་དང་། སྤྱི་ཟླ་བརྒྱད་པའི་ཚེས་ཉེར་བརྒྱད་ཉིན་དཔལ་མགོན་ཞལ་བཞི་པའི་བསྐང་གསོའི་ཆོ་གའི་དུས་སུ། ཡིད་དབང་འཕྲོག་པར་བྱེད་པའི་འཇའ་ཚོན་ཞིག་དགོན་པའི་ཐད་ཀ་ནས་ཤར་བས་ཉིན་མོ་འདི་ཧ་ཅང་ངོ་མཚར་བ་ཞིག་ཏུ་སྒྱུར་བར་བྱེད།
དེ་རྗེས་འཁོན་གདུང་མཆོག་གིས་ཉིན་བཞིའི་རིང་གི་སྟ་གོན་གྱི་སྒོ་ནས་སྤྱི་ཟླ་དགུ་བའི་ཚེས་གཉིས་ནས་དབུ་འཛུག་རྒྱུའི་ཕུར་སྒྲུབ་ཀྱི་རྡོ་རྗེ་སློབ་དཔོན་གནང་རྒྱུའི་མཛད་རིམ་གནང་།
སྤྱི་ཟླ་དགུ་བའི་ཚེས་བཞི་བོད་ལུགས་ཚེས་བཅོ་ལྔའི་ཟླ་བ་ཉ་ཡོངས་སུ་གང་བའི་ཉིན་མོར། རྒྱ་བླ་མ་ཀན་ཙོའུའི་ཡང་སྲིད་ནས་ཁོང་གི་རྡོ་རྗེ་ཕུར་བའི་ཆོ་ག་ཕྱག་བཞེས་རྒྱུགས་སྤྲོད་ལེགས་འགྲུབ་བྱུང་བ་དང་། ཉིན་འདིར་ཉེ་འཁོར་ས་ཁུལ་རྡོ་རྗེ་གླིང་དང་བཀའ་བློན་སྦུངས། འབྲས་ལྗོངས་སོགས་སུ་གནས་སྡོད་ས་སྐྱའི་མི་མང་ཚོས་འཁོན་གདུང་ཨ་བྷེ་ཥེ་ཏ་རིན་པོ་ཆེ་མཆོག་གི་ངོ་མཚར་རྨད་དུ་བྱུང་བའི་ཆོས་ཀྱི་མཛད་སྒོར་མཇལ་བའི་ཉིན་མོ་ཁྱད་པར་ཅན་ཞིག་ཡིན་པ་དང་། ནམ་མཁའ་གཡའ་དག་ཅིང་ཉི་འོད་དྲོ་བའི་ཉིན་མོ་གཉིས་པ་ཞིག་དང་། དགུང་མོའི་དུས་སུ་སྔོ་བསང་ནམ་མཁའི་ངོས་སུ་ཉ་གང་ཟླ་བའི་བཞིན་རས་མཛེས་སྡུག་འབར་བའི་མཚན་མོ་ཞིག་ཀྱང་རེད། སྐུ་མགྲོན་གྱི་གཙོ་བོར་དཔལ་ས་སྐྱ་ཕུན་ཚོགས་ཕོ་བྲང་གི་བདག་མོ་སྐུ་ཞབས་མཆོག་དང་། བདག་མོ་ཕེ་སྒེ། བདག་མོ་ལྷ་མཛེས། ས་སྐྱའི་ཆོས་ཚོགས་པ་ཨ་ཞེ་ལེ། ཧོང་ཁོང་མ་ཧྰ་སི་དྷ་ཆོས་ཚོགས་ཀྱི་ཚོགས་མི། ཧྥ་རན་སིའི་ས་སྐྱ་བརྩེ་ཆེན་གླིང་གི་བླ་མ་གྲགས་པ་དང་ཁོང་གི་སློབ་མ་རྣམས། དེ་བཞིན་འཛམ་གླིང་གི་ས་ཕྱོགས་གང་ས་ནས་ཕེབས་པའི་སྐུ་མགྲོན་རྣམས་མཉམ་བཞུགས་གནང་བ་རེད།
སྤྱི་ཟླ་དགུ་བའི་ཚེས་བཞི་སྟེ་རྡོ་རྗེ་ཕུར་བའི་སྒྲུབ་མཆོད་ཀྱི་ཉིན་མཐའ་མ་དེ་ཡང་ཕུན་སུམ་ཚོགས་པ་དང་ལྡན་པ་ཞིག་བྱུང་བ་སྟེ། དེར་ཡོད་མི་མང་ལ་མཚོིན་ན་འཁོན་གདུང་ཨ་བྷི་ཥེ་ཏ་རིན་པོ་ཆེ་མཆོག་གིས་གཙོ་སྐྱོང་མཛད་པའི་སྒྲུབ་མཆོད་འདི་དེ་འདྲའི་ཡིད་བརྟེན་འཕེར་བ་ཞིག་དང་གོ་རིམ་ལྡན་པ་ཞིག་བྱུང་བ་ནི་སྐུ་ན་གཞོན་པ་ལ་དཔགས་ན་བློ་སྟོབས་འཕེལ་དགོས་པ་ཞིག་རེད་ལ། དེ་བཞིན་སེམས་ཚོར་དང་དབྱིངས་འཕར་བར་བྱེད་པ་ཞིག་ཀྱང་རེད། སྐབས་འདིར་འཁོན་གདུང་ཨ་བྷ་ཡ་རིན་པོ་ཆེ་མཆོག་ཀྱང་སྒྲུབ་མཆོད་འདིའི་དུས་ཚོད་ཚང་མའི་ནང་དུ་སྐུ་གཅེན་དང་མཉམ་བཞུགས་མཛད་ཅིང་། ཕུན་ཚོགས་ཕོ་བྲང་ལ་མཚོན་ན་ལོ་ངོ་ལྔ་བཅུའི་རིང་འཁོན་གདུང་སྔགས་འཆང་ཞིག་དང་རབ་བྱུང་ཞིག་རྣམ་གཉིས་ཀྱིས་འདི་ལྟ་བུའི་དགའ་མགུ་ཡི་རངས་ཀྱི་གནས་སུ་གྱུར་པའི་སྒྲུབ་མཆོད་ཅིག་གཙོ་སྐྱོང་གནང་བ་ཐོག་མ་དེ་རེད། ཤིན་ཏུ་རྩ་ཆེ་ཞིང་བརྒྱུད་པ་བར་མ་ཆད་པའི་སྒྲུབ་མཆོད་འདི་ཡིས་ལོ་ངོ་ཆིག་སྟོང་སུམ་བརྒྱའི་རིང་གི་འཁོན་གྱི་གདུང་རབས་ཀྱི་དབུ་འཕངས་དགུང་དུ་བཏེགས་གནང་མཛད་དོ།། བདག་མོ་ལྷ་མཛེས་ལགས་ཀྱིས་དབྱིན་ཡིག་ཏུ་བྲིས་ཤིང་སྤྲུལ་སྐུ་ཡེ་ཤེས་ཀྱིས་བོད་སྒྱུར་བྱས།


text:
བོད་ཡུལ་དུ་སྔར་མཐོང་མྱོང་མེད་པའི་ཁྲུང་ཁྲུང་ཞིག་བྱུང་འདུག
༄༅།། འཛམ་གླིང་སྟེང་ཁྲུང་ཁྲུང་ལ་རིགས ༡༥ཡོད་ལ། ཀྲུང་གོར་རིགས ༩ ཡོད། བོད་ཁམས་སུ་ད་བར་རིགས ༣ ལས་ཟིན་བྲིས་སུ་བཀོད་མྱོང་མེད། ཕྱི་ལོ་ ༢༠༡༧ ལོའི་ ཟླ་ ༣ ཚེས་ ༢༥ ཉིན། མགོ་ལོག་ཆིག་སྒྲིལ་རྫོང་། སོག་རུ་ཡུལ་ཚོའི་རྫ་ར་འགབ་མའི་མདའ་འབྲིང་བོའི་འགྲམ་དུ་ལ་ཏེན་རིག་མིང་ལ Grus Canadensis ཞེས་པའི་ཁྲུང་ཁྲུང་ཞིག་ཡོད་པ་གཉན་ཚོགས་ཀྱི་ཁྲུང་ཁྲུང་ཆེད་སྲུང་པ་བུ་མོ ༡༦ ཡོད་པ་ལས་སྣང་པོས་མཐོང་ཞིང་ཁ་པར་གྱིས་པར་ཞིག་བརྒྱབ་སྟེ་མགོ་ལོག་ཀུན་དགའ་ཚངས་དབྱངས་ལ་སྤྲད། ༢༠༡༧ ལོའི་ཟླ་ ༣ ཚེས་ ༢༦ ཉིན་གྱི་མཚན་མོར་མགོ་ལོག་ཀུན་དགའ་ཚངས་དབྱངས་ནས་གཉན་ཚོགས་ཀྱི་དྲ་ཚོམ་དུ་བཀོད་དེ་ཚང་མས་བགྲོ་གླེང་བྱས་ཀྱང་པར་རིས་མི་གསལ་བས་ཁྲུང་ཁྲུང་གི་རིགས་ཤིག་ཡིན་པ་ལས་གང་ཡིན་གཏན་འཁེལ་བྱེད་མ་ཐུབ། ༢༠༡༧ ལོའི་ཟླ་༣ ཚེས་ ༢༧ ཉིན་ཚོགས་པས་ཆེད་དུ་ཀླུ་དབང་ཞེས་པ་ཞིག་བཀོད་བསྒྲིགས་བྱས་ཏེ་ཁོ་ཕྱིན་ནས་ཆུ་ཚོད་ ༤ ཙམ་ལ་པར་བླངས་ཀྱང་ཉིན་དེར་པར་ཡག་པོ་ཞིག་རྒྱག་མ་ཐུབ། པར་དེ་མཚན་མོར་ཚོགས་པས་དཔྱད་གླེང་བྱས་པས་ཕལ་ཆེར་ཁྲུང་སྐྱ་ 灰鹤Grus grus ཡིན་པར་ཐག་བཅད། ཁྲུང་སྐྱ་ནི་བོད་ཁམས་སུ་ཁྲུང་ཁྲུང་སྐེ་ནག་དང་། ཁྲུང་ཁྲུང་ར་ལ། ཁྲུང་སྐྱ་སྟེ་རིགས་གསུམ་ཡོད་པའི་གཅིག་རེད། ཕྱི་མ་གཉིས་དབྱར་ཁར་བོད་ཁམས་སུ་འོང་ཡང་བོད་ནས་སྐྱེ་འཕེལ་བྱེད་ཀྱིན་མེད། འདི་ནི་གཉན་པོ་གཡུ་རྩེ་དང་མཚོ་སྔོན་པོ་སོགས་ནས་ཟིན་བྲིས་སུ་ཐེབས་མྱོང་བ་ཞིག་ཀྱང་རེད།
༢༠༡༧ ལོའི་ཟླ་ ༣ ཚེས་ ༢༨ ཉིན་གྱི་ཞོགས་པར་ཚོགས་མི་དཔལ་ཁོ་དང་། ཀླུ་དབང་གཉིས་ཡང་བསྐྱར་ས་དེར་ཕྱིན་ནས་ལྟ་ཞིབ་དང་འདྲ་པར་བརྒྱབ་ཅིང་། དྲ་ཚོམ་དུ་བསྐུར་ནས་དཔྱད་གླེང་བྱས་ཀྱང་ཀ་གསལ་གང་ཡང་མ་བྱུང་། ཚེས་ ༢༩ ཉིན་ཀླུ་དབང་གིས་རྩིས་འཕྲུལ་ནས་པར་གསལ་པོ་བྱས་ཏེ་ཚོགས་པའི་དྲ་ཚོམ་དུ་བསྐུར་ཏེ་དཔྱད་གླེང་བྱས་པས། ཕྱི་དྲོ་ཆུ་ཚོད་ ༣ པའི་སྟེང་གཞི་ནས་ཟིན་ཐོ་གསར་བ་ཞིག་ཡིན་པ་ཤེས་སོང་། ཁྲུང་ཁྲུང་འདི་ནི་ལ་ཏེན་རིག་མིང་དུ་ (Grus canadensis) དང་རྒྱ་ནག་གིས(沙丘鹤) ཞེས་པ་དེ་ཡིན་པར་གཏན་འཁེལ་བྱེད་ཐུབ་ཡོད་པ་དང་། འདི་ནི་བོད་ཁམས་ནས་ཆེས་ཐོག་མར་ཟིན་ཐོར་བཀོད་པ་ཡིན་པར་འདོད། དེའི་ཕྱིར་འདི་ལ་མིག་སྔར་བོད་མིང་མེད་པས་ད་ལྟ་བོད་མིང་ལ་ཅི་ཞིག་འདོགས་དགོས་སྐོར་བགྲོ་གླེང་བྱེད་བཞིན་པའི་སྒང་རེད། ཁྲུང་ཁྲུང་འདིའི་ལ་ཏེན་རིག་མིང་ལ། Grus Canadensis དང་། དབྱིན་མིང་ལ། Sandhill Crane རྒྱ་ནག་གི་རྒྱུན་བཀོལ་མིང་ལ (沙丘鹤,棕鹤,加拿大鹤)བཅས་ཟེར་གྱིན་འདུག
འདི་ནི་ཀྲུང་གོ་ཡོངས་ལ་མཚོན་ནའང་ཤིན་ཏུ་མཐོང་དཀོན་པའི་ཁྲུང་ཁྲུང་ཞིག་སྟེ། ཀྲུང་གོའི་འདབ་ཆགས་ལག་དེབ་སྟེང་ཁྲུང་ཁྲུང་འདི་ཁྱབ་བཀྲའི་སྟེང་དམར་ཐིག་ཅིག་ཡོད་པ་དེ་ནས་སྔོན་ཆད་ཁྲུང་ཁྲུང་འདིའི་རིགས་མགོ་འཁོར་ཞིག་ཟིན་ཐོར་འགོད་མྱོང་བའི་རྟགས་རེད།
ཡོང་ཁུངས། གཉན་པོ་གཡུ་རྩེའི་སྐྱེ་ཁམས་ཁོར་ཡུག་སྲུང་སྐྱོབ་ཚོགས་པ།
རྩོམ་སྒྲིག་པ། པད་མ།


text:
དཀར་མཛེས་ཁུལ་ལི་ཐང་རྫོང་དུ་ས་འགུལ་རིམ་པ་ ༥.༡ བྱུང་འདུག
“སྤྱི་ལོ ༢༠༡༦ ཟླ་ ༩ ཚེས་ ༢༣ དགོང་མོའི་ཆུ་ཚོད་ ༡༢ དང་སྐར་མ་ ༤༧ ཐོག་སི་ཁྲོན་ཞིང་ཆེན་དཀར་མཛེས་ཁུལ་ལི་ཐང་རྫོང་དུ་ (འཕྲེད་ཐིག་བྱང་མ་ཏུའུ་ ༣༠.༠༩ དང་ཤར་གྱི་གཞུང་ཐིག ཏུའུ་ ༩༩.༦༤) ས་འགུལ་རིམ་པ་ ༤.༩ བྱུང་བ་དང་། འགུལ་ཁུངས་ཀྱི་ཟབ་ཚད་ལ་སྤྱི་ལེ་ ༡༩ ཡོད་པ་རེད། དུས་ཚོ་ ༡ དང་སྐར་མ་ ༢༣ གྱི་ཐོག དཀར་མཛེས་ཁུལ་ལི་ཐང་རྫོང་དུ་(འཕྲེད་ཐིག་བྱང་མ་ཏུའུ་ ༣༠.༡༠ དང་ཤར་གྱི་གཞུང་ཐིག་ཏུའུ་ ༩༩.༦༡) ཡང་བསྐྱར་ས་འགུལ་རིམ་པ་ ༥.༡ བྱུང་བ་དང་འགུལ་ཁུངས་ཀྱི་ཟབ་ཚད་ལ་སྤྱི་ལེ་ ༡༦ ཡོད་པ་རེད།
གནས་ཚུལ་ཤེས་རྟོགས་བྱུང་བ་ལྟར་ན། ས་འགུལ་བྱུང་རྗེས། འགུལ་ལྟེ་ཧོ་སྙིང་ཤང་དང་ཉེ་འཁོར་གྱི་མཆོད་རྟེན་ཤང་། མཐོ་སྒང་ཤང་། ཚེ་མགོན་ཤང་། བླ་མ་ཡག་ཤང་། འགྲམ་སྣ་ཤང་སོགས་ལ་འགུལ་ཚོར་ཆེན་པོ་བྱུང་།
ས་འགུལ་གྱིས་ཧོ་སྙིང་ཤང་གི་ཁང་པ་ ༦ བརྡིབས་སོང་བ་དང་། ཁང་པ་ ༣༠༨ ཟམ་པ་ ༢༣ གཞུང་ལམ་སྤྱི་ལེ་ ༢༠ལ་ཚད་མི་འདྲ་བའི་གནོད་སྐྱོན་ཐེབས་ཡོད། མིག་སྔར་མི་ལ་ཤི་རྨས་བྱུང་མེད། གཞན་དུ་འབྲེལ་ཡོད་ལས་ཁུངས་ཀྱིས་མུ་མཐུད་དུ་གནོད་བཤེར་བྱེད་བཞིན་ཡོད།” ཅེས་སོགས་བཀོད་འདུག
ཁམས་པའི་བོད་སྐད་བརྙན་འཕྲིན་དྲ་གནས་ (康巴藏语卫视) ལས་དྲངས།


text: ཀརྨ་དུས་གསུམ་མཁྱེན་པ་ནི། ཀརྨ་དུས་གསུམ་མཁྱེན་པ་ནི། (ཀརྨ་པ་སྐུ་ཕྲེང་དང་པོ)མདོ་ཁམས་ཏྲེ་ཤོད་དུ་ཡབ་སྒོམ་པ་རྡོ་རྗེ་མགོན་དང་ཡུམ་ལྷ་ཐོག་བཟའ་སྒང་ལྕམ་མིང་འདྲེན་གྱི་སྲས་སུ་རབ་བྱུང་གཉིས་པའི་ལྕགས་སྟག (སྤྱི་ལོ1110)ལོར་སྐུ་འཁྲུངས། ཆུང་དུས་ཀྱི་མཚན་ལ་དགེ་འཕེལ་ཞུ། དགུང་ལོ་བཅུ་དྲུག་པ་རབ་བྱུང་གཉིས་པའི་ཤིང་སྦྲུལ(སྤྱི་ལོ1125)ལོར་ཆོས་འཁོར་ཀ་བྲག་ཏུ་རྔོག་ལོ་ཙཱ་བའི་སློབ་མ་མཆོག་གི་བླ་མས་མཁན་པོ་དང་། ཆག་སེང་གེ་གྲགས་ཀྱིས་སློབ་དཔོན་མཛད་དེ་རབ་བྱུང་བཞེས་པའི་མཚན་ལ་ཆོས་ཀྱི་གྲགས་པ་ཞེས་གསོལ། ཁོང་གཉིས་ཀྱི་དྲུང་ནས་འདུལ་བ་དང་བཀའ་གདམས་ཀྱི་ཆོས་སྐོར་འགའ་ཞིག་གསན། དགུང་ལོ་བཅུ་དགུ་པ་རབ་བྱུང་གཉིས་པའི་ས་སྤྲེལ(སྤྱི་ལོ1128)ལོར་ཁམས་ནས་དབུས་སུ་བྱོན། དེའི་ཕྱི་ལོ་སྟོད་ལུང་དུ་ཕེབས་ནས་རྒྱ་དམར་བ་དང་། ཕྱ་པ་ཆོས་ཀྱི་སེང་གེ། པ་ཚབ་ལོ་ཙཱ་བ་ཉི་མ་གྲགས་པ་བཅས་ཀྱི་དྲུང་ནས་ཕར་ཕྱིན་དང་། དབུ་མ། ཚད་མ་བཅས་གསན། མལ་འདུལ་བ་འཛིན་པས་མཁན་པོ་དང་། ཡེ་ཤེས་བློ་གྲོས་ཀྱིས་སློབ་དཔོན། མཁན་པོའི་གཅུང་གིས་གསང་སྟོན་མཛད་དེ་བསྙེན་རྫོགས་ཀྱི་སྡོམ་པ་བཞེས། གཞན་ཡང་དགེ་བཤེས་ཤ་ར་བ་དང་། རྣལ་འབྱོར་པ་ཤེས་རབ་རྡོ་རྗེ། རྒ་ལོ་ཙཱ་བ། ཁམས་པ་ཨ་སེང་། ཡོལ་ཆོས་དབང་རོང་པ་མགར་དགེ་སོགས་བླ་མ་མང་དུ་བསྟེན་ནས་བཀའ་གདམས་ཀྱི་གཞུང་དང་མན་ངག དུས་འཁོར་མགོན་པོ་བྱ་རོག་མ། ཕག་མོ། ཀྱཻ་རྡོར། ས་སྐྱ་བའི་ལམ་འབྲས། ཞི་བྱེད་སོགས་སྐབས་དེར་བོད་དུ་ཡོངས་སུ་གྲགས་པའི་ཆོས་བཀའ་ཐམས་ཅད་གསན། དགུང་ལོ་སུམ་ཅུ་པ་རབ་བྱུང་གཉིས་པའི་ས་ལུག(སྤྱི་ལོ1139)ལོར་རྗེ་སྒམ་པོ་བ་ཁུ་དཔོན་གཉིས་དང་མཇལ། གསང་སྔགས་ཐབས་ལམ་གྱི་སྐོར་གསན་ནས་ལོ་གསུམ་གྱི་བར་སྒོམ་སྒྲུབ་ལ་འབད་བརྩོན་གནང་བས་ན་བཟའ་རས་རྐྱང་ཐུབ་པ་བྱུང་། རྗེ་སྒམ་པོ་བས་ལུང་བསྟན་པ་ལྟར་ཟངས་རི་དང་། ཕག་མོ་གྲུ། འོལ་ཁ། མོན་པ་གྲོ་སྟག་ཚང་སོགས་གནས་མང་པོར་ཕེབས་ཏེ་སྒོམ་སྒྲུབ་ཁོ་ན་མཛད། མོན་གྱི་རྒྱལ་པོ་ག་ཐུང་གིས་སྦྱིན་བདག་ཞུས་ནས་ལོ་གཅིག་རིང་རི་ཁྲོད་དུ་བཞུགས། རྗེ་བཙུན་རས་ཆུང་པ་བསྟེན་ནས་རྗེ་མི་ལ་རས་པའི་ཞལ་གདམས་ཆ་ཚང་བ་གསན། རྗེ་སྒམ་པོ་བ་སྐུ་མྱ་ངན་ལས་འདས་ཁར་ལུང་བསྟན་པ་ལྟར་གནས་ངེས་མེད་དུ་མཛད་པའི་ངང་ནས་རླུང་ལ་རང་དབང་ཐོབ་པའི་རྟགས་གསལ་པོ་བྱུང་། དགུང་ལོ་ལྔ་བཅུ་པ་རབ་བྱུང་གསུམ་པའི་ས་ཡོས(སྤྱི་ལོ1159)ལོར་མཚུར་ཕུའི་བྲག་རྩར་ཞག་འགའ་ཤས་བཞུགས་ཏེ་དགོན་པ་དང་གཙུག་ལག་ཁང་ཆགས་པའི་རྟེན་འབྲེལ་དང་ཐུགས་སྨོན་མཛད། དེ་ནས་ཁམས་སུ་བྱོན་ནས་དབེན་གནས་མང་པོར་སྒྲུབ་པ་མཛད། དགུང་ལོ་ལྔ་བཅུ་ང་ལྔ་པ་རབ་བྱུང་གསུམ་པའི་ཤིང་སྤྲེལ(སྤྱི་ལོ1164)ལོར་ཀམ་པོ་གནས་ནང་དུ་ཕེབས་ཏེ་གནས་གཞི་བཟུང་བར་མཛད། དགུང་ལོ་བདུན་ཅུ་དོན་བདུན་པ་རབ་བྱུང་གསུམ་པའི་ཤིང་སྦྲུལ(སྤྱི་ལོ1185)ལོར་ཀརྨ་པའི་དགོན་པ་ཕྱག་བཏབ། དེའི་ཕྱི་ལོ་ཁམས་ནས་དབུས་སུ་ཕེབས། འབྲི་གུང་སྐྱོབ་པ་རིན་པོ་ཆེ་དྭགས་ལྷ་སྒམ་པོར་བཞུགས་པ་དང་མཇལ་ནས་ཆོས་གསན་རེས་མཛད། དགུང་ལོ་བརྒྱད་ཅུ་བཞེས་པ་རབ་བྱུང་གསུམ་པའི་ས་བྱ(སྤྱི་ལོ1189)ལོར་སྟོད་ལུང་དུ་མཚུར་ཕུའི་དགོན་པ་དངོས་སུ་ཕྱག་བཏབ། དགུང་ལོ་བརྒྱད་ཅུ་རྩ་བཞིར་ཕེབས་པ་རབ་བྱུང་གསུམ་པའི་ཆུ་གླང(སྤྱི་ལོ1193)ལོར་མཚུར་ཕུའི་གདན་ས་རང་དུ་སྐུ་གཤེགས། སྐུ་གདུང་ཞུགས་འབུལ་ཞུས་པའི་གདུང་ལ་རིང་བསྲེལ་སོགས་བྱོན་པ་རྣམས་གདུང་རྟེན་གསེར་གདུང་འབྲས་སྤུངས་མཆོད་རྟེན་གྱི་དབྱིབས་འདྲ་བ་ཞིག་བཞེངས་པ་མཚུར་ཕུའི་དགོན་པ་རང་དུ་བཞུགས། ལོ་རྒྱུས་ཞིབ་པ《ལྷོ་རོང་ཆོས་འབྱུང》བྲིས་མའི་ཤོག་གྲངས177ནས182བར་དང་། 《མཁས་པའི་དགའ་སྟོན》ཤོག་གྲངས859ནས870བར། 《ཀརྨ་ཚང་ཆོས་འབྱུང》པོད་དང་པོའི་ཤོག་གྲངས2ནས23བར་གསལ།


text:
ཟླ་འདིའི་ཚེས་༧ ཉིན་གྱི་སྔ་དྲོ་༸གོང་ས་མཆོག་དང་རྒྱ་གར་བྷེ་ཧཱར་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་ནི་ཏིཤ་ཀུ་མཱར་ Nitish Kumar རྣམ་གཉིས་གནས་མཆོག་རྡོ་རྗེ་གདན་གྱི་གསུང་ཆོས་ར་བའི་ནང་མཇལ་འཕྲད་མཛད་པ་དང་། ནང་པའི་ཚན་རིག་དང་ལྟ་གྲུབ་ཀུན་བཏུས་ཀྱི་དཔེ་དེབ་དབྱིན་སྒྱུར་ཞུས་པ་པོད་ཕྲེང་དང་པོ་དབུ་འབྱེད་མཛད་ཡོད་པ་རེད།
དེ་ཡང་བོད་མིའི་སྒྲིག་འཛུགས་ཀྱི་དྲ་གནས་ཐོག་གནས་ཚུལ་སྤེལ་བ་ལྟར་ན། ༸སྐུའི་གསུང་སྒྱུར་དགེ་བཤེས་གླང་རི་བ་ཐུབ་བསྟན་སྦྱིན་པས་དཔེ་དེབ་ངོ་སྤྲོད་ཀྱི་གཏམ་བཤད་གནང་བ་དང་། དཔེ་དེབ་དེ་ནི་༸གོང་ས་མཆོག་གི་དགོངས་བཞེད་དང་བཀའ་སློབ་ལམ་སྟོན་འོག མཁས་པ་དགེ་བཤེས་ཁག་གཅིག་གིས་ལོ་མང་པོར་ངལ་བ་བསྟེན་ཏེ་ཆེད་དུ་བསྒྲིགས་པ་ཞིག་ཆགས་ཡིན་པ་དང་། ཀུན་བཏུས་ཀྱི་པོད་ཕྲེང་དེ་ལ་གླེགས་བམ་བཞི་ཡོད་ཅིང་། ཚན་རིག་གི་སྐོར་ལ་ཕྱི་གཟུགས་ཅན་གྱི་སྐོར་དང་། ནང་སེམས་ཀྱི་རྣམ་གཞག་གི་སྐོར་བཅས་སོ་སོར་པོད་རེ་བྱས་ནས་པོད་གཉིས་དང་། དེ་ནས་ལྟ་གྲུབ་རིག་པའི་སྐོར་ལ་པོད་གཉིས་བཅས་ཡོད་པས། ཚན་རིག་ཀུན་བཏུས་ཀྱི་པོད་དང་པོའི་དབྱིན་སྒྱུར་དབུ་འབྱེད་ཞུས་ཡོད་པ་རེད།
གླང་རི་བ་ཐུབ་བསྟན་སྦྱིན་པས་འགྲེལ་བརྗོད་གནང་དོན། “༸གོང་ས་མཆོག་གི་དགོངས་བཞེད་བླ་ན་མེད་པར། འཕགས་ཡུལ་གྱི་ནང་པའི་གཞུང་རྣམས་ཀྱི་བརྗོད་བྱ་ལ། གཞི་དངོས་པོའི་རྣམ་གཞག་གམ་ཚན་རིག་དང་། ལྟ་གྲུབ། ཆོས་ཀྱི་ལག་ལེན་བཅས་གསུམ་དུ་དབྱེར་རུང་བ་དང་། དེའི་ཐོག་ནས་ཚན་རིག་དང་ལྟ་གྲུབ་ཀྱི་རྣམ་གཞག་གཉིས་ཟུར་དུ་བཏོན་ཞིག་ཡིན་པ་རེད། གླེགས་བམ་ལོགས་སུ་བསྒྲིགས་ཐུབ་པ་བྱུང་བ་དེ་ནི། ནང་པ་སངས་རྒྱས་པའི་བསྟན་པ་འཇིག་རྟེན་འདིར་དར་ནས་མི་ལོ་ཉི་སྟོང་ལྔ་བརྒྱ་ལྷག་སོང་བའི་ལོ་རྒྱུས་རིང་པོ་དེའི་ནང་གསར་གཏོད་ཀྱི་མཛད་རྗེས་ཤིན་ཏུ་ཆེན་པོ་ཞིག་ཏུ་གྱུར་ཡོད། དེའི་རྐྱེན་གྱིས། གཅིག་ནས་དེང་འཛམ་གླིང་ས་གནས་མང་པོར། རང་ཉིད་ནང་པ་ཡིན་མིན་དང་། ནང་ཆོས་ལ་དད་པ་ཡོད་མིན་ལ་མ་ལྟོས་པར། ཤེས་བྱའི་འདུ་ཤེས་ཀྱི་སྟེང་ནས་སྔོན་གྱི་ནང་པའི་སློབ་དཔོན་ཆེན་པོ་མགོན་པོ་ཀླུ་སྒྲུབ་ཡབ་སྲས་དང་། ཐོགས་མེད་སྐུ་མཆེད། ཕྱོགས་གླང་ཡབ་སྲས་ལྟ་བུའི་བཞེད་པ་རྣམས། དེང་རབས་ཀྱི་ཚན་རིག་དང་ལྟ་གྲུབ་རིག་པའི་ལམ་ནས་རྟོག་ཞིབ་བྱ་རྒྱུ་ཡོད་པ་དང་། དེ་དག་གི་གཞུང་གི་ཆ་ཤས་ཁག་ཅིག་དངོས་སུ་ཀློག་ཐུབ་པ། དེ་བཞིན་དུ་མཁས་པ་དེ་རྣམས་ཀྱིས་བཀོད་པའི་རིགས་པ་ཕྲ་མོའི་གནད་རྣམས་ཀྱི་རོ་བཅུད་སོ་སོས་མྱོང་རྒྱུ་ཡོད་པ་བཅས་ཀྱི་གོ་སྐབས་ཕུལ་ཐུབ་པ་བྱུང་ཡོད་”ཅེས་འགྲེལ་བརྗོད་གནང་འདུག
ཁོང་གིས་མུ་མཐུད་འགྲེལ་བརྗོད་གནང་དོན། “གཉིས་ནས། འཕགས་ཡུལ་གྱི་སློབ་དཔོན་མཁས་པའི་དབང་པོ་དེ་རྣམས་ཀྱིས། ཚན་རིག་གི་གནད་དཔེར་ན། ཆེ་ས་སྣོད་བཅུད་ཀྱི་འཇིག་རྟེན་ཆགས་ཚུལ་ནས་ཆུང་བ་གཟུགས་ཅན་གྱི་ཆོས་ཀྱི་རྩོམ་གཞིའི་རྡུལ་ཕྲན་གྱི་བར་དང་། དེ་བཞིན་དུ་ཐོག་མར་མངལ་དུ་ཉིང་མཚམས་སྦྱོར་ཚུལ་ནས་མཐར་འཆི་བའི་རིམ་པའི་སྐབས་ཀྱི་རྣམ་ཤེས་དང་རླུང་ཕྲ་རགས་ཐིམ་ཚུལ་གྱི་བར་དང་། གཞན་ཡང་དུས་ཀྱི་ངོ་བོ་དང་། དུས་ཀྱི་ཐུང་མཐའ། འཇལ་བྱེད་ཚད་ཀྱི་རྣམ་གཞག ཁྱད་པར་དུ་ནང་སེམས་ཁམས་རིག་པའི་སྐོར་ལ་བློ་ཡུལ་ལ་འཇུག་ཚུལ་དང་། ཆགས་སྡང་སོགས་མྱོང་ཚོར་གྱི་ངོ་བོ་དང་བྱེད་ལས། དེ་དག་ལ་བཏང་འཛིན་བྱ་ཚུལ་སོགས་ལ། ནང་པའི་གཞུང་དུ་བཤད་པ་གཏིང་ཟབ་ཅིང་ཤིན་ཏུ་ཞིབ་ཚགས་པོ་ཡོད་པ་རྣམས། ཀུན་བཏུས་ཀྱི་པོད་ཕྲེང་འདིའི་བརྒྱུད་ནས་རྒྱལ་སྤྱིའི་མཁས་པ་སྤྱི་དང་ལྷག་པར་ཚན་རིག་པ་རྣམས་ལས་བློ་སྐྱེས་ལེན་པའི་ཡིག་མཛོད་ཤིན་ཏུ་གལ་ཆེན་ཞིག་བསྐྲུན་ཐུབ་པ་བྱུང་ཡོད། གསུམ་ནས། ཀུན་བཏུས་ཀྱི་པོད་ཕྲེང་འདིའི་ནང་ནང་པའི་ཚན་རིག་དང་ལྟ་གྲུབ་ཀྱི་སྐོར་ལ་ཕྱོགས་བསྒྲིགས་ཞུས་པ་མཐའ་དག རང་རེའི་བཀའ་བསྟན་སྤྱི་དང་ལྷག་པར་བསྟན་འགྱུར་ནས་བཏུས་པ་འབའ་ཞིག་ཡིན་པར་ བརྟེན། ཀུན་བཏུས་ཀྱི་པོད་ཕྲེང་བསྒྲིགས་པ་དེས་རང་ཅག་བོད་མི་རིགས་དང་བོད་ཀྱི་རིག་གཞུང་གཉིས་ཀྱི་ཐོག་ནས་རྒྱ་གར་དང་འཛམ་གླིང་ཡོངས་ལ་སྐྱེས་བཟང་པོ་ཞིག་ཕུལ་ཐུབ་པ་བྱུང་ཡོད་པའང་ངོས་འཛིན་ཞུ་གི་ཡོད་”ཅེས་འགྲེལ་བརྗོད་གནང་འདུག
པོད་དང་པོ་གཉིས་ཀྱི་རྒྱ་སྐད་ཐོན་ཟིན་ལ། ཧིན་དི་ནང་ལོ་འདིར་ཐོན་རྒྱུ་དང་། དེ་བཞིན་དུ་འཛམ་གླིང་གི་སྐད་ཡིག་ཆེ་ཁག་གཞན་གྱི་ནང་དུའང་བསྒྱུར་བཞིན་ཡོད་པ་རེད།
ཀུན་བཏུས་པོད་ཕྲེང་འདིའི་རྩོམ་སྒྲིག་ཚོགས་ཆུང་གི་ཚོགས་གཙོ་རྣམ་གྲ་མཁན་པོ་ཁྲོམ་ཐོག་རིན་པོ་ཆེ་དང་། རྩོམ་སྒྲིག་འགན་འཛིན་དགེ་བཤེས་ཡང་སྟེང་རིན་པོ་ཆེ། དགེ་བཤེས་ཐུབ་བསྟན་དཔལ་བཟང་། རྣམ་གྲ་དགེ་སློང་ཐུབ་བསྟན་ཡར་འཕེལ། རྩོམ་སྒྲིག་པ་དངོས། དགེ་བཤེས་བྱང་ཆུབ་སངས་རྒྱས། དགེ་བཤེས་ངག་དབང་སངས་རྒྱས། དགེ་བཤེས་དཔྱི་ས་དྲུང་ཆེན་སྤྲུལ་སྐུ། དགེ་བཤེས་བློ་བཟང་མཁས་མཆོག་བཅས་ཡིན་པ་རེད།།
གསར་འགོད་པ་ཆོས་ཉིད་འོད་ཟེར།


text:
བརྩེ་གདུང་སླེབས་པའི་དུས་སུ། 愛情闖進門 མུ་འབྲེལ་གློག་བརྙན།
སྒྲུང་གི་ནང་དོན་རོབ་བསྡུས།ལོ་གཞོན་འཇོན་ཐང་ཅན་ ཆིང་ཡུ་ཅང་ (Qin Yu Jiang) ལ་ཉིན་ཞིག་ཀུང་སིའི་གཙོ་སྐྱོང་པའི་བཀའ་ཞིག་འབྱོར། བཀའ་དེ་ནི། གཙོ་སྐྱོང་པའི་ཚ་མོ་ ཧྲིན་ཡ་ཡིན་ (Shen Ya Yin) ཕྱི་ཡུལ་དུ་འགྱར་ནས་ལོ་མང་ཕྱིན་ཡོད་སྟངས་ཁོང་མོ་ལམ་སང་འཚོལ་ཞིབ་བྱེད་དགོས་པ་དེ་ཡིན། ལོ་བཅོ་བརྒྱད་སྔོན་གཙོ་སྐྱོང་པའི་བུ་མོ་དང་ཁོའི་འོག་གི་ལས་མི་ཞིག་མཉམ་དགའ་བོ་ཆགས། གཙོ་སྐྱོང་པས་དེར་མོས་མཐུན་མ་བྱས་ཙང་བུ་མོ་དང་དགའ་རོགས་དེ་གཉིས་བྲོས་ཕྱིན། གཙོ་སྐྱོང་པས་བུ་མོ་ཚུར་རགས་ཐབས་དང་། ཁོ་གཉིས་ཁ་འཕྲལ་གཏོང་ཐབས་སུ་སྔུག་ཐང་མང་པོ་སྤྲད། འོན་ཀྱང་དེ་ལས་ལྡོག་ཏེ་ཁོ་གཉིས་ག་སོང་ཆ་མེད་དུ་འགྱུར། དོན་དངོས་ཐོག་ཁོ་གཉིས་ནི་ཨ་ཕས་མི་བཏང་ནས་ཡང་བསྐྱར་རྩད་འཚོལ་ཆེད་དུ་ཡོང་གི་རེད་བསམ་པའི་དངངས་སྐྲག་དང་ཞེད་སྣང་འོག་མི་ཚེ་སྐྱེལ་དགོས་བྱུང་། ཁྱོ་ཤུག་གཉིས་ཀྱི་བར་ལ་བུ་མོ་ཞིག་སྐྱེས། འོན་ཀྱང་ཨ་མ་ལུས་པོ་སྐྱོ་དྲག་པས་ཚེ་ལས་འདས། ཁྱོ་གས་བུ་མོར་ཧ་ཅང་བརྩེ་གདུང་ཆེ་ཡང་། ཉིན་ལྟར་གཙོོ་སྐྱོང་པའི་རྗེས་འདེད་ལས་ཡང་ཡང་འགྲོས་དགོས་པ་སོགས་ཀྱི་དཀའ་ཚིགས་འོག་ནད་པ་ཆགས་ནས་སྨན་ཁང་དུ་གྲོངས། དེ་དུས་སྨན་ཁང་དུ་ལུས་པའི་བུ་མོ་ཆུང་ཆུང་དེའི་སེམས་ནང་རང་ཉིད་ཀྱི་ སྤོ་སྤོ་ (གསོ་སྐྱོང་པ་) ལ་མི་དགའ་བ་ཆགས། དེར་བརྟེན་བུ་མོ་མོ་རང་ཡང་སྤོ་སྤོ་སར་མ་ཕྱིན་པར་ཕྱི་ཡུལ་དུ་འགྱར།
དེར་ལྟར་ལོ་བཅོ་བརྒྱད་ཀྱི་རྗེས་བུ་མོ་ཆུང་ཆུང་དེ་གཞོན་ནུ་ཞིག་ཏུ་འགྱུར་བ་དང་། སྤོ་སྤོས་ངོ་ཐག་འཆོད་ནས་ནང་དུ་བསུ་སྟངས། དེའི་དབར་ལ་ ཆིང་ཡུ་ཅང་ (Qin Yu Jiang) དང་ ཧྲིན་ཡ་ཡིན་ (Shen Ya Yin) བརྩེ་གདུང་བྱུང་སྟངས། ཁོ་གཉིས་ཀྱི་དབར་ལ་འགལ་ཟླ་དང་། དཀའ་ཚེགས་སོགས་རིམ་པས་གློག་བརྙན་ནང་གཟིགས་ཐུབ། སྒྲུང་གི་སྟོད་སྨད་བར་གསུམ་ལ་འདོད་བློ་ཁེངས་པ་ཞིག་འདུག


text:
དབྱིན་ཇིའི་གྲོས་ཚོགས་ཁང་གི་ཕྱི་ལོགས་སུ་འཇིགས་སྐུལ་བས་དྲག་སྤྱོད་སྤེལ་བའི་ཁྲོད་མི་ ༥ དམར་གསོད་དང་མི་ ༤༠ ལ་རྨས་སྐྱོན་ཚབས་ཆེན་བཟོས་ཡོད་འདུག
ཁ་སང་ཕྱི་ཚེས་ ༢༢ ཉིན་གྱི་ཉིན་རྒྱབ་ཆུ་ཚོད་ ༢།༤༠ སྟེང་། དབྱིན་ཇིའི་རྒྱལ་ས་ལོན་ཊོན་གྱི་དབྱིན་ཇིའི་གྲོས་ཚོགས་ཁང་གི་ཕྱི་ལོགས་སུ་ལག་ཏུ་གྲི་ཐོགས་པའི་འཇིགས་སྐུལ་བ་ཞིག་གིས་མི་མང་ནང་གང་བྱུང་རླངས་འཁོར་སྐོར་ཏེ་དྲག་སྤྱོད་སྤེལ་བའི་ཁྲོད་འཇིགས་སྐུལ་བ་ཚུད་པའི་མི་ ༥ རྐྱེན་ལམ་དུ་ཤོར་བ་དང་། མི་ ༤༠ ལ་རྨས་སྐྱོན་ཚབས་ཆེན་བཟོས་ཡོད་འདུག
གནས་ཚུལ་ནང་། དྲག་སྤྱོད་པ་དེས་དབྱིན་ཇིའི་གྲོས་ཚོགས་ཁང་གི་ཕྱི་ལོགས་སུ་ཉེན་རྟོག་པ་ཞིག་ལ་གྲིས་བརྒྱབ་སྟེ་བསད་ཡོད་པ་དང་། དབྱིན་ཇིའི་གྲོས་ཚོགས་ཁང་གི་ཉེ་འཁྲིས་ཀྱི་ཝི་སི་ཊི་མེན་ས་ཏིར་ཟམ་སྟེང་ (Westminster Bridge) དུ་མི་ ༤ རླངས་འཁོར་འོག་གཅིར་ནས་བསད་ཡོད་པ་དང་། སྐབས་དེར་དབྱིན་ཇིའི་ཉེན་རྟོག་དམག་མིས་འཇིགས་སྐུལ་བ་ ༢ ལ་མེ་མདས་བརྒྱབ་སྟེ་ཡུལ་དངོས་སུ་བསད་ཡོད་སྐོར་བཀོད་འདུག
དབྱིན་ཇིའི་སྲིད་བློན་ལྕམ་མའེ་ (May) ལགས་ཀྱིས། ཐེངས་འདིའི་འཇིགས་སྐུལ་དྲག་སྤྱོད་དེ་ནི་གློ་བུར་བྱུང་བའི་དོན་རྐྱེན་ཞིག་མ་ཡིན་པར་ཁ་ཆེ་འཇིགས་སྐུལ་བས་དམིགས་ཡུལ་དང་འཆར་གཞི་ཡོད་པའི་ཐོག་ནས་བཟོས་པ་ཞིག་ཡིན་པ་དང་། དྲག་སྤྱོད་པས་རྒྱལ་ས་ལོན་ཊོན་དམིགས་འབེན་དུ་འཛིན་དོན་གཙོ་བོ། དེ་གར་རྒྱལ་ཞེན་རིང་ལུགས་པ་དང་། ཆོས་ལུགས་དང་རིག་གཞུང་མི་འདྲ་བའི་མི་མང་འདུ་འཛོམས་ཀྱིས་རང་དབང་དང་དམངས་གཙོ། སྨྲ་བརྗོད་རང་དབང་སོགས་ལོངས་སུ་སྤྱོད་བཞིན་ཡོད་པས་ཡིན་སྐོར་བརྗོད་འདུག
ལོན་ཊོན་གྲོང་ཁྱེར་སྤྱི་ཁྱབ་ས་ཌེ་ཆི་ཁན་ (Sadiq Khan) ལགས་ཀྱིས་དབྱིན་ཇིའི་ཉེན་རྟོག་ཕྱོགས་ནས་གྲོང་ཁྱེར་ལོན་ཊོན་གྱི་སྲང་ལམ་ཁག་ཡོངས་ལ་ལྟ་སྲུང་ནན་མོ་བྱས་ཏེ་མི་མང་གི་བདེ་འཇགས་འགན་སྲུང་བྱེད་དགོས་པ་དང་། གཞུང་མང་ཚང་མ་མཉམ་རུབ་ཐོག་ནས་ལོན་ཊོན་གྲོང་ཁྱེར་ནང་འཇིགས་སྐུལ་དྲག་སྤྱོད་ཀྱི་དོན་རྐྱེན་ཡང་བསྐྱར་འབྱུང་དུ་འཇུག་རྒྱུ་མིན་སྐོར་བརྗོད་འདུག
ཐེངས་འདིའི་དྲག་སྤྱོད་དོན་རྐྱེན་དེ་ནི་ (IS) དང་འབྲེལ་བ་ཡོད་པའི་ཐད་ལ་དབྱིན་ཇིའི་གཞུང་གིས་དོགས་གཞི་བྱེད་ཀྱིན་ཡོད་པ་དང་། འཇིགས་སྐུལ་དྲག་སྤྱོད་ཁྲོད་ཤི་རྨས་བྱུང་བའི་མི་མང་གི་གྲས་སུ་ཧྥ་རན་སིའི་སློབ་ཕྲུག་དང་། རའོ་མ་ནེ་ཡ་དང་ལྷོ་ཀོ་རི་ཡ་བཅས་ཀྱི་ཡུལ་སྐོར་སྤྲོ་འཆམ་པའང་ཡོད་འདུག
ཕྱི་ལོ་ ༢༠༡༥ ལོའི་ ༧ ཚེས་ ༧ ཉིན་གྲོང་ཁྱེར་ལོན་ཊོན་གྱི་འགྲིམ་འགྲུལ་ས་ཚིགས་ཤིག་ཏུ་ཁ་ཆེ་འཇིགས་སྐུལ་བ་བཞིས་འགད་རྫས་གཏོར་བའི་ཁྲོད་མི་ ༥༢ དམར་གསོད་དང་མི་ ༧༠༠ ལྷག་ལ་རྨས་སྐྱོན་བཟོས་ཡོད་འདུག
གསར་འགོད་པ། པདྨ་རྒྱལ།


text:
ཉེ་ཆར་བོད་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། བོད་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཏང་ཙུའུ་ཡི་ཧྲུའུ་ཅི། ཀྲུའུ་རེན་བཅས་ཡིན་པའི་བློ་བཟང་རྒྱལ་མཚན་གྱིས་ཏང་ཡོན་དཀྱུས་མའི་ངོས་ནས་བོད་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གཞུང་དོན་ཐིང་དྲུང་ཆེ་ཁྲུའི་ཆ་འཕྲིན་ལྟེ་གནས་ཀྱི་ཏང་ཀྲི་པུའི་ཆེད་དོན་སློབ་སྦྱོང་ཚོགས་འདུར་ཞུགས་ནས་ཀྲི་པུའི་བློ་མཐུན་ཚོ་དང་མཉམ་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་དང《ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་བཅངས་རྒྱུ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་རྒྱུ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་མགྱོགས་མྱུར་བསྐྲུན་རྒྱུ་བཅས་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ལྷན་གྱི་བསམ་འཆར》བཅས་ཀྱི་དགོངས་དོན་སློབ་སྦྱོང་གནང་བ་རེད།
སློབ་སྦྱོང་ཚོགས་འདུའི་ཐོག་བློ་བཟང་རྒྱལ་མཚན་གྱིས་ཚང་མའི་སློབ་སྦྱོང་དང་ལས་དོན་གྱི་གནས་ཚུལ་མཁྱེན་རྟོགས་གནང་བ་དང་ལས་དོན་ལེགས་བཅོས་སྐོར་གྱི་བསམ་འཆར་དང་གྲོས་འགོ་བསྡུ་ལེན་གནང་བ་མ་ཟད། ཚང་མ་དང་མཉམ་དུ་བྱམས་བརྩེའི་ངང་དགོངས་འཆར་བརྗེ་རེས་ཀྱང་གནང་བ་རེད། ཀྲི་པུའི་བློ་མཐུན་ཚོས་གཅིག་རྗེས་གཉིས་མཐུད་ངང་གཏམ་བཤད་བྱས་པ་དང་། བསམ་བློ་དང་ལས་ཀའི་དོན་དངོས་དང་ཟུང་འབྲེལ་བྱས་ནས་སློབ་སྦྱོང་གི་མྱོང་ཚོར་ལྷུག་པོར་གླེང་བ་རེད།
གཏམ་བཤད་གནང་སྐབས་བློ་བཟང་རྒྱལ་མཚན་གྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱ་རྒྱུའི་འགག་རྩ་ནི་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱ་རྒྱུ་དེ་རེད།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་རིང་ལུགས་ཀྱི་འོད་སྟོང་འཕྲོ་བའི་དགོངས་པ་གསར་པ་དང་། འདུ་ཤེས་གསར་པ། འཐབ་ཇུས་གསར་པ་བཅས་རབ་དང་རིམ་པ་བཏོན་གནང་བར་བརྟེན་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་གསར་པ་གྲུབ་ཡོད། མཁྱེན་རྒྱ་ཡངས་པ་དང་། ནང་དོན་ཕུན་སུམ་ཚོགས་པ། གཏན་ཚིགས་ཚགས་དམ་པ། ཕན་ཚུན་འབྲེལ་ཆགས་པ། གཅིག་གྱུར་ནུས་ལྡན་བཅས་ཀྱི་བསམ་བློའི་རིགས་པའི་གཞུང་ལུགས་ཀྱི་མ་ལག་དེ་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་གཅིག་སྡུད་ཐོག་མངོན་ཡོད། མར་ཁེ་སི་རིང་ལུགས་ཀྱི་བརྟག་ཐབས་སྤྱད་ནས་གཏན་ཚིགས་སྤྱི་ཡོངས་ཁོང་དུ་གཏིང་ཟབ་ཆུད་ཐུབ་པ་དང་། རིགས་པའི་གཞུང་ལུགས་དང་ལག་ལེན་ཟུང་འབྲེལ་བྱེད་པའི་ཐད་སློབ་སྦྱོང་གཏིང་ཟབ་དང་གོ་བ་དཔྱིས་ཕྱིན་པ་ལེན་པ། བོད་ཀྱི་དོན་དངོས་དང་ཟུང་འབྲེལ་བྱེད་པའི་ཐད་གོ་དོན་མཐིལ་རྟོགས་ཐུབ་པ་བཅས་བྱས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་དང་། ཆ་ལག་ཚང་བ། གནད་ལ་འཁེལ་བ་བཅས་ཀྱི་སྒོ་ནས་གོ་བ་ལེན་པ་དང་ཁོང་དུ་ཆུད་ཐུབ་པ་བྱེད་པ་དང་འབྲེལ་བདེན་པའི་སྟོབས་ཤུགས་བསྡུ་ལེན་དང་། ཉིང་བཅུད་ལ་གོ་བ་ལེན་ཐུབ་པ། བསམ་བློར་དྲག་ཆས་སྤྲོས་རྒྱུར་ཤུགས་སྣོན་རྒྱག་པ། བྱ་སྤྱོད་དངོས་སུ་འགྱུར་བ་བཅས་བྱེད་དགོས་ཞེས་གསུངས་པ་རེད།
བློ་བཟང་རྒྱལ་མཚན་གྱིས་རྩ་བ་ཡིན་པའི་ཕུགས་བསམ་དང་དད་སེམས་ལ་དམ་འཛིན་ཡག་པོ་བྱས་ནས་ཆབ་སྲིད་ཀྱི་ངེས་ཤུགས་ཆེ་རུ་ཏན་ཏིག་བཏང་སྟེ་ཐོག་མཐའ་བར་གསུམ་དུ་ཏང་གི་ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་སྒྲིག་ལམ་བརྟན་སྲུང་བྱས་ནས་མར་ཁེ་སི་རིང་ལུགས་ཀྱི་མེས་རྒྱལ་གྱི་ལྟ་བ་དང་། མི་རིགས་ཀྱི་ལྟ་བ། ཆོས་ལུགས་ཀྱི་ལྟ་བ། རིག་གནས་ཀྱི་ལྟ་བ་བཅས་བརྟན་པོ་འཛུགས་དགོས་པ་དང་། རྨང་གཞི་ཡིན་པའི་ལས་སྒོ་སློབ་སྦྱོང་བྱ་རྒྱུར་དམ་འཛིན་ཡག་པོ་བྱས་ནས་ལས་ཀའི་འཇོན་ཐང་ཆེ་རུ་བཏང་སྟེ་མཐུན་སྒྲིལ་ཡར་བརྩོན་དང་དྲང་ནུས་ཀྱིས་ཁྱབ་པའི་ལས་ཀའི་རྣམ་པ་བཏོད་དགོས་པ། འགག་རྩ་ཡིན་པའི་རང་འགན་གཙང་སྒྲུབ་བྱ་རྒྱུར་དམ་འཛིན་ཡག་པོ་བྱས་ནས་འགན་ཁུར་ཕོད་པའི་སྒུལ་ཤུགས་ཆེ་རུ་གཏོང་བ་དང་ནན་ཏན་ཐད་གཞོལ་ཏེ་འགན་འཁྲིའི་འདུ་ཤེས་དང་རྩེར་སོན་གྱི་འདུ་ཤེས་ལ་ཤུགས་སྣོན་རྒྱག་དགོས་པ། འགན་ལེན་ཡིན་པའི་མཐུན་སྒྲིལ་མཉམ་ལས་ལ་དམ་འཛིན་ཡག་པོ་བྱས་ནས་ལས་ཁུངས་ཀྱི་འཐབ་ནུས་ཆེ་རུ་བཏང་ནས་མཐུན་སྒྲིལ་རྡོག་རྩ་གཅིག་སྒྲིལ་གྱིས་ལས་དོན་སྒྲུབ་པ་དང་ཕྱར་བ་གྲུ་འདེགས་ཀྱིས་བྱ་གཞག་གཏོད་པའི་རྣམ་པ་བཟང་པོ་ཆགས་པ་བྱེད་དགོས་པ་བཅས་ཀྱི་ནན་བཤད་གནང་བ་རེད།


text:
སློབ་བསྡུ་གསལ་བསྒྲགས་ཕར་འགྱངས།
ལོ་བཞི་ཅན་གྱི་ལག་ཁྱེར་སློབ་ཚན་ B.Sc. B.Ed. Integrated Course སློབ་བསྡུ་གསལ་བསྒྲགས།
༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་དང་ཝ་རཱ་ཎཱ་སི་དབུས་བོད་ཀྱི་གཙུག་ལག་སློབ་གཉེར་ཁང་གཉིས་ཟུང་སྦྲེལ་ཐོག་ཕྱི་ལོ་ ༢༠༡༧ ཕྱི་ཟླ་ ༧ ནང་བྷུན་ཏར་དགེ་འོས་མཐོ་སློབ་ཁང་དུ་འཛིན་རིམ་བཅུ་གཉིས་ཀྱི་ཚན་རིག་སྡེ་ཚན་ཁོངས་ནས་སློབ་ཐོན་སློབ་མ་གྲངས་ ༢༠ ལ་ལོ་བཞི་དུས་ཡུན་ཅན་གྱི་ B.Sc. B.Ed. Integrated Course གོ་སྒྲིག་ཞུ་གཏན་འཁེལ་བ་བཞིན་གཤམ་གསལ་ཆ་རྐྱེན་ཚང་རིགས་ནས་ཕྱི་ལོ་ ༢༠༡༧ ཟླ་ ༥ ཚེས་ ༣༡ འགྱངས་མེད་ཞུ་སྙན་འབུལ་དགོས།
(102)


text:
༄༅། །འདི་ག་ཤེས་རིག་ལས་ཁུངས་ཤེས་ཡོན་ལྷན་ཚོགས་ཀྱི་གོ་སྒྲིག་ལྟར། ཕྱི་ལོ་ ༢༠༡༧ ཟླ་ ༣ ཚེས ༢༥ ཉིན་གྱི་ཕྱེད་ཡོལ་ཆུ་ཚོད་ ༢ ཐོག་གངས་སྐྱིད་གཉའ་ཁྲི་ཚོགས་ཁང་དུ་སློབ་སྡེ་ཁག་གི་བོད་ཡིག་རྒྱུས་སྟོན་པ་རྣམས་ལྷན་ཚོགས་ཤིག་གནང་།
དེ་ཡང་གོང་ཚེས་ཉིན་ཤེས་རིག་ཤེས་ཡོན་ལྷན་ཚོགས་ཀྱི་འགན་འཛིན་ཚེ་རིང་བསམ་གྲུབ་ལགས་དང་། དེང་དུས་དང་སྲོལ་རྒྱུན་ཚན་པའི་འགན་འཛིན་བསྟན་འཛིན་རྡོ་རྗེ་ལགས། བོད་ཡིག་ཤེས་ཡོན་འགན་འཛིན་དངོས་གྲུབ་བསྟན་པ་ལགས། ཤེས་ལྷན་བོད་སྒྱུར་དང་སློབ་ཚན་གཞན་གྱི་ཚན་པའི་འགན་འཛིན་བསོད་ནམས་བཟང་པོ་ལགས། བོད་ཡིག་སློབ་དེབ་རྩོམ་སྒྲིག་པ་དགེ་འདུན་དོན་ཡོད་ལགས་དང་བཀྲ་ཤིས་རྡོ་རྗེ་ལགས། དྷ་སྟེང་བོད་ཁྱིམ་གྱི་བོད་ཡིག་རྒྱུས་སྟོན་པ་མིང་ཆུང་ལགས། མ་སུ་རི་བོད་ཁྱིམ་གྱི་བོད་ཡིག་རྒྱུས་སྟོན་པ་བཟང་པོ་ལགས། སམ་བྷོ་ཊའི་བོད་ཡིག་རྒྱུས་སྟོན་པ་བསམ་གྲུབ་ལགས་བཅས་ཚོགས་འཛོམས་ཀྱིས་ཤེས་རིག་ཚོགས་ཆེན་བཞི་པ་ནས་དྲུག་པ་བར་དང་། སྔ་ལོའི་བོད་ཡིག་རྒྱུས་སྟོན་པའི་གྲོས་ཆོད་ཁག་ལག་བསྟར་ཇི་བྱུང་བསྐྱར་ཞིབ་དང་འབྲེལ། ཤེས་རིག་ལས་ཁུངས་དང་སློབ་སྡེ་ཁག་ནས་མཇུག་སྐྱོང་གནང་དགོས་རིགས་ཐོག་གོ་བསྡུར་གནང་སྟེ། འདི་ལོའི་སློབ་དུས་གསར་པ་ནས་མཇུག་སྣོན་གནང་རྒྱུའི་གྲོས་འཆམ་བྱུང་ཡོད།
(29)


text:
ཁག་དང་པོ།
སྐྱེ་དགུ་ཡོད་དོ་ཅོག་ལ་ ཕྱི་ཡི་ཡུལ་དུས་ཀྱི་འབྱུང་རྐྱེན་དང་ནང་གི་རྣམ་རྟོག་གི་དྲན་འཕྲུལ་སོགས་དུ་མ་ཞིག་ལ་བརྟེན་ནས་སྣང་བ་སྐྱིད་མིན་དང་ ལུས་སེམས་བདེ་མིན་ཅི་རིགས་སུ་ཡོང་བ་ནི་བརྗོད་མི་དགོས་པའི་རང་གཤིས་སུ་གྲུབ། ལྷག་པར་དུ་མི་ཡི་རིགས་ལ་སྣང་བ་དང་སེམས་ཁམས་ཀྱི་འགྱུར་བ་ཧ་ཅང་གི་ཆེ། འོན་ཀྱང་མི་ཞིག་གསོན་པོར་གནས་པ་ནས་བཟུང་ རང་གི་ཕ་མ་དང་གཉེན་ཉེ་ཡང་ན་ སློབ་གྲོགས་དང་གྲོགས་པོ་སོགས་ གང་ལྟར་བློ་སེམས་གཏད་ས་ཞིག་དང་ འཆམ་མཐུན་གྱི་མི་ཞིག་ཡོད་པ་ཕལ་ཆེར་གྲུབ་མོད་རྐྱེན་དང་འགྱུར་འགྲོས་དུ་མ་ཞིག་གི་འོག་ནས་འཆམ་མཐུན་གྱི་གོ་རིམ་ཁྲོད་ན་ཅིས་ཀྱང་ཕན་ཚུན་མ་འཕྲོད་པ་དང་མ་འགྲིག་པ་འབྱུང་ངེས་རེད། གང་ཞིག་རང་ཉིད་ཀྱི་གྲོགས་དམ་པ་ཞིག་དང་ཕན་ཚུན་བདེ་སྐྱིད་ཀྱི་འཆམ་མཐུན་གྱི་ངང་ན་གནས་པར་འདོད་ཚེ་ཁྱོད་གཉིས་ཀྱི་བར་ལ་ གུ་ཡངས་པའི་གླེང་མོལ་དང་ཅི་བསམ་པའི་དྲན་རྟོག་སོགས་ཡོད་ཚད་མི་གསང་བར་བརྗོད་ནུས་པ་ཞིག་དགོས་ལ། བརྗོད་པའི་གཏམ་ལ་ཡང་དཔུང་འདེགས་དང་བསམ་ཤེས་ཀྱིས་ དེ་ལ་དོ་སྣང་དང་སེམས་ཁུར་ཡོད་པ་ཞིག་དགོས། དེ་ལྟར་ཡོད་ཚེ་ཕན་ཚུན་ བརྩི་མཐོང་དང་བརྩེ་སེམས་རིམ་བཞིན་གཏིང་ཟབ་ཏུ་འགྲོ་འོང་། ལྷག་པར་དུ་ཕ་མ་དང་བུ་ཕྲུག། དེ་བཞིན་སློབ་ཁྲིད་པ་དང་སློབ་མའི་བར་ན་ མཐོ་དམན་གྱི་ལྟ་བ་འཛིན་ཕྱོགས་དང་། གུས་བརྩི་དང་ཞེད་འཇིགས་ཀྱི་སྣང་བས་ཅི་ཡང་ཁ་གསང་པོར་བརྗོད་མི་ནུས་པར་ལྷན་དུ་གནས་ཚེ་ཅི་ཞིག་གི་གནས་སྟངས་དང་རེ་འདུན་། དེ་བཞིན་སེམས་ཁམས་དང་དྲན་ཕྱོགས་སོགས་ དཀའ་སྡུག་དང་དགོས་མཁོ་ཡོད་ཚད་ ལྐོག་ཏུ་གྱུར་པས་ནམ་ཡང་རོགས་འདེགས་དང་དཀའ་སྡུག་སེལ་བའི་ལམ་ཡང་དག་པ་ཞིག་ཤིན་ཏུ་དཀོན། དེས་ན་ཕན་ཚུན་བྱམས་བརྩེ་དང་ འཆམ་མཐུན་གྱི་མི་ཞིག་ཡིན་ཚེ་ཁ་གསང་དང་སྨྲ་བརྗོད་ཀྱི་གུ་ཡངས་དེ་ངེས་པར་དུ་དགོས་ལ་མཐོ་དམན་དང་གུ་དོག་པའི་བསམ་བློའི་འཁྱེར་སོ་དོར་ནས་དོགས་འདྲི་དང་སྐྱོན་བརྗོད་སོགས་ཡོད་ཚད་ཁ་གསང་དུ་བརྗོད་ནུས་པ་ཞིག་དང་། ཉན་ནུས་པ་ཞིག་ཡིན་ཚེ་ད་གཟོད་ཕན་ཚུན་གུས་བརྩི་དང་བརྩེ་སེམས་ཡང་གཏིང་ཟབ་འགྲོ་ཞིང་གུང་ཡངས་ཀྱི་སེམས་ཁམས་ཤིག་གིས་བྱ་བ་ཅི་ཡང་མཉམ་རུབ་དང་ རོགས་རེས་ཀྱི་ཐོག་ནས་བྱ་བ་ལྷོད་ལམ་དུ་འགྲུབ་ངེསོ། །
ཁག་གཉིས་པ་།
གལ་ཏེ་འདྲ་མཉམ་གྱི་ལྟ་བའི་འཛིན་ཕྱོགས་ཤིག་ཡོད་ཚེ་ད་གཟོད་སེམས་ཀྱི་བར་ཐག་ཇེ་ཉེ་དང་ཡུན་རིང་དུ་འགྲོགས་ཐུབ།
གང་ཞིག་གྲོགས་དང་བརྩེ་སེམས་འཆམ་མཐུན་གྱི་མི་ཞིག་ཡིན་ཚེ་རྒྱུན་ལྡན་གྱི་འཚོ་བའི་ཁྲོད་དང་། ལྷག་པར་དུ་དཀའ་སྡུག་དང་སྤྲོ་སྐྱིད་ཡོད་ཚད་ཀྱི་ཁྲོད་ན་གནད་དོན་ཅི་ཞིག་ཡིན་རུང་ བཤད་རེས་དང་ཉན་འཇོག་དགོས། [ཧུང་ལན་]{1}གྱིས།(བྱིས་པས་ཕ་མས་རང་གི་སྐད་ཆར་ཉན་གྱི་ཡོད་པ་ཚོར་དུས་བྱིས་པས་ཕ་མའི་བརྩེ་བ་དེ་མྱོང་ཐུབ། སྐབས་དེར་བྱིས་པའི་སེམས་ཀྱི་ནུས་པ་ཞིག་གིས་ཁོ་བརྩེ་བའི་ཕྱོགས་སུ་ཁྲིད་ངེས)ཞེས་པ་འདི་སྐབས་བབ་ཕ་མ་བུ་ཕྲུག་གི་འབྲེལ་ལམ་ཐད་ནས་བཤད་པ་ཞིག་ཡིན་ཀྱང་ འདིའི་གནད་དོན་འདི་སློབ་དགེ་དང་གྲོགས་པོ་སོགས་བརྩེ་སེམས་ཅན་ཀུན་ལ་སྦྱར་དུ་རུང་བ་ཞིག་ཡིན་ཏེ། {2}
(ཁ་མཁས་གཡོ་ཟོལ་གྱི་གྲོགས་པོ་ཁྲི་ཡོད་ཀྱང་། ཤི་གསོན་བདེ་སྡུག་མཉམ་མྱོང་ནུས་པའི་གྲོགས་པོ་གཅིག་གི་དོ་ཟླ་མེད)
ཅེས་པ་ལྟར་ཁྱོད་ཀྱིས་གྲོགས་ཤིག་དང་ཡང་ན་བརྩེ་སེམས་ཡོད་པའི་མི་ཞིག་ལ་སེམས་ཀྱི་རེ་འདུན་དང་བཅས་ཏེ་སྐད་ཆ་ཞིག་བཤད་སྐབས། ཁྱོད་ཀྱིས་བློ་གཏད་དང་རེ་འདུན་བྱ་སའི་མི་དེས་ཁྱོད་ཀྱི་སྐད་ཆ་དེ་ལ་ཉན་འཇོག་དང་། རང་ནུས་གང་ལྕོགས་ཀྱིས་རོགས་འདེགས་བྱས་ཚེ་ཁྱོད་ཀྱི་སེམས་སུ་བརྩེ་བ་ཡོད་པའི་ཚོར་བ་ངོ་མ་ཞིག་སྟེར་ཐུབ་པས་ནམ་ཡང་བརྩི་འཇོག་དང་འབྲེལ་ལམ་ཟབ་ཏུ་འགྲོ། {3}[ཧུང་ལན་]གྱིས།(ཕ་མ་དང་བུ་ཕྲུག་གི་འབྲེལ་ལམ་ཇེ་ཞན་དུ་འགྲོ་བའི་རྒྱུ་རྐྱེན་གཙོ་བོ་ནི། ཕ་མས་བུ་ཕྲུག་གི་སྐད་ཆར་སྣང་ཆུང་བྱེད་པ་དེ་རེད།) ཞེས་པ་ལྟར། གལ་ཏེ་དེའི་སྐབས་དེར་གྲོགས་པོས་ཁྱོད་ལ་རོགས་འདེགས་ཐུབ་མིན་ལ་མ་ལྟོས་པར། ཁ་ཡ་མ་བྱས་ཚེ་ཁྱོད་ཀྱི་སེམས་སུ་སྐྱོ་གདུང་འཕར་མ་ཞིག་ཡོང་ངེས་སོ།། དེ་བཞིན་ཕན་ཚུན་ཟས་གོས་དང་དངོས་པའི་རོགས་འདེགས་ཅི་ཞིག་བྱས་པ་ལས་དཀའ་སྡུག་གི་སྐབས་སེམས་གསོའི་རོགས་འདེགས་བྱེད་པ་ཆེས་གལ་ཆེ་ལ། སེམས་ལ་རྨ་ཁ་བཟོས་པས་དེ་བས་ཀྱང་ཉེན་ཚབ་ཆེ། གྲོགས་ཤིག་གིས་ཁྱོད་ལ་སྐྱིད་སྡུག་གི་སྐད་ཆ་བཤད་པ་དང་ཡང་ན་རེ་འདུན་ཞིག་ཞུ་ཚེ་ཁྱོད་ཀྱིས་དེ་ལ་རོགས་རམ་དང་། སེམས་གསོའི་རོགས་མགོན་གང་ལྕོགས་ཀྱི་སྒོ་ནས་བརྩེ་སེམས་ལྷད་མེད་ཀྱིས་སྐྱོང་བ་ནི་ཆེས་སེམས་ཐག་ཉེ་བའི་ཐབས་མཆོག་ཏུ་གྱུར་པ་ཞིག་གོ།
1((བཤད་ཆེ་ན་ཕ་གཏམ་བུ་ལ་གནོད། ))རྩོམ་པ་པོ་ཧུང་ལན་ ཡིག་བསྒྱུར་བ་ མཐའ་གྲོལ། 2016/12/མི་རིགས་དཔེ་སྐྲུན་ཁང་ནས་དཔར། ཤོག་གྲངས་72
2 རྒྱལ་ཁབ་ཕྱི་ནང་གི་གནའ་དེང་མཁས་པའི་གདམ་ངག་ཕྱོགས་བསྒྲིགས།((གདམས་ངག་གཟི་ཕྲེང་།)) བོད་ལྗོངས་མི་དམངས་དཔེ་བསྐྲུན་ཁང་། ཤོག་ངོས200
3 ((བཤད་ཆེ་ན་ཕ་གཏམ་བུ་ལ་གནོད། ))རྩོམ་པ་པོ་ཧུང་ལན་ ཡིག་བསྒྱུར་བ་ མཐའ་གྲོལ། 2016/12/མི་རིགས་དཔེ་སྐྲུན་ཁང་ནས་དཔར། ཤོག་གྲངས་127
- ཟིན་ཐོ་གོང་མ།༼ཀ་ལིིའི་དྲན་བརྗོད༽